02004A0320(03) — HR — 09.09.2021 — 003.001

Ovaj je tekst namijenjen isključivo dokumentiranju i nema pravni učinak. Institucije Unije nisu odgovorne za njegov sadržaj. Vjerodostojne inačice relevantnih akata, uključujući njihove preambule, one su koje su objavljene u Službenom listu Europske unije i dostupne u EUR-Lexu. Tim službenim tekstovima može se izravno pristupiti putem poveznica sadržanih u ovom dokumentu.

Koji je izmijenila:







(*) Ovaj akt nije nikada objavljen na hrvatskome.









▼B

SPORAZUM O STABILIZACIJI I PRIDRUŽIVANJU

između Europskih zajednica i njihovih država članica, s jedne strane, i bivše jugoslavenske republike Makedonije, s druge strane







KRALJEVINA BELGIJA, KRALJEVINA DANSKA, SAVEZNA REPUBLIKA NJEMAČKA, HELENSKA REPUBLIKA, KRALJEVINA ŠPANJOLSKA, FRANCUSKA REPUBLIKA, IRSKA, TALIJANSKA REPUBLIKA, VELIKO VOJVODSTVO LUKSEMBURG, KRALJEVINA NIZOZEMSKA, REPUBLIKA AUSTRIJA, PORTUGALSKA REPUBLIKA, REPUBLIKA FINSKA, KRALJEVINA ŠVEDSKA, UJEDINJENA KRALJEVINA VELIKE BRITANIJE I SJEVERNE IRSKE, ugovorne stranke Ugovora o osnivanju Europske zajednice, Ugovora o osnivanju Europske zajednice za ugljen i čelik, Ugovora o osnivanju Europske zajednice za atomsku energiju i Ugovora o Europskoj uniji, u daljnjem tekstu „države članice”, i EUROPSKA ZAJEDNICA, EUROPSKA ZAJEDNICA ZA UGLJEN I ČELIK, EUROPSKA ZAJEDNICA ZA ATOMSKU ENERGIJU, u daljnjem tekstu „Zajednica”, s jedne strane, i BIVŠA JUGOSLAVENSKA REPUBLIKA MAKEDONIJA, u daljnjem tekstu „bivša jugoslavenska republika Makedonija” s druge strane, UZIMAJUĆI u obzir snažne veze između stranaka i vrijednosti koje su im zajedničke, njihovu želju za jačanjem tih veza i uspostavom bliskog i trajnog odnosa temeljenog na uzajamnosti i obostranom interesu, što bi bivšoj jugoslavenskoj republici Makedoniji trebalo omogućiti daljnje jačanje i širenje prethodno uspostavljenih odnosa, posebno putem Sporazuma o suradnji potpisanog 29. travnja 1997. razmjenom pisama koji je stupio na snagu 1. siječnja 1998., UZIMAJUĆI u obzir da bi se odnosi stranaka u području kopnenog prometa i dalje trebali uređivati na temelju Sporazuma o kopnenom prometu, sklopljenog između Europske zajednice i bivše jugoslavenske republike Makedonije 29. lipnja 1997., a koji je stupio na snagu 28. studenoga 1997., UZIMAJUĆI u obzir značaj ovog Sporazuma u okviru procesa stabilizacije i pridruživanja sa zemljama Jugoistočne Europe, a koji će se i dalje razvijati zajedničkom strategijom EU-a, te njegov značaj za uspostavu i konsolidaciju stabilnog europskoga poretka utemeljenog na suradnji, kojemu je Europska unija glavno uporište, kao i značenje u okviru Pakta o stabilnosti, UZIMAJUĆI u obzir opredjeljenje stranaka da svim sredstvima pridonesu političkoj, gospodarskoj i institucionalnoj stabilizaciji i u bivšoj jugoslavenskoj republici Makedoniji i u regiji razvitkom civilnog društva i demokratizacijom, izgradnjom institucija i reformom javne uprave, pojačanom trgovinom i gospodarskom suradnjom, jačanjem nacionalne i regionalne sigurnosti, kao i pojačanom suradnjom na području pravosuđa i unutarnjih poslova, UZIMAJUĆI u obzir opredjeljenje stranaka za većim političkim i gospodarskim slobodama kao temelja ovog Sporazuma, te njihovo opredjeljenje za poštovanje ljudskih prava i vladavine prava, uključujući i prava pripadnika nacionalnih manjina, te demokratskih načela putem višestranačkog sustava sa slobodnim i poštenim izborima, UZIMAJUĆI u obzir privrženost stranaka načelima slobodnog tržišnoga gospodarstva i spremnost Zajednice da pridonese gospodarskim reformama u bivšoj jugoslavenskoj republici Makedoniji, UZIMAJUĆI u obzir privrženost stranaka potpunoj provedbi svih načela i odredbi Povelje Ujedinjenih naroda, OESS-a, poglavito onih sadržanih u Helsinškom završnom aktu, u zaključnim dokumentima Madridske i Bečke konferencije, u Pariškoj povelji za novu Europu, te Pakta o stabilnosti za Jugoistočnu Europu, radi doprinosa regionalnoj stabilnosti i suradnji zemalja regije, ŽELEĆI uspostaviti redovit politički dijalog o bilateralnim i međunarodnim pitanjima od obostranog interesa, uključujući i regionalne aspekte, UZIMAJUĆI u obzir opredjeljenje stranaka za slobodnu trgovinu u skladu s pravima i obvezama koje proizlaze iz Svjetske trgovinske organizacije, UVJERENE da će Sporazum o stabilizaciji i pridruživanju stvoriti novo ozračje za gospodarske odnose između njih, a posebno za razvitak trgovine i ulaganja, što su presudni čimbenici za restrukturiranje i osuvremenjivanje gospodarstva, IMAJUĆI na umu opredjeljenje bivše jugoslavenske republike Makedonije za usklađivanjem zakonodavstva sa zakonodavstvom Zajednice, POŠTUJUĆI volju Zajednice da pruži odlučnu potporu provedbi reforme, te da u tom nastojanju upotrijebi sve raspoložive instrumente suradnje, kao i tehničke, financijske i gospodarske pomoći na sveobuhvatnoj, indikativnoj i višegodišnjoj osnovi, POTVRĐUJUĆI da odredbe ovog Sporazuma koje su obuhvaćene dijelom III., glavom IV. Ugovora o osnivanju Europske zajednice obvezuju Ujedinjenu Kraljevinu i Irsku kao posebne ugovorne stranke, a ne kao dio Europske zajednice, sve dok Ujedinjena Kraljevina ili Irska (ovisno o slučaju) ne obavijesti bivšu jugoslavensku republiku Makedoniju da je postala obvezna kao dio Europske zajednice u skladu s Protokolom o položaju Ujedinjene Kraljevine i Irske, koji je dodan Ugovoru o Europskoj uniji i Ugovoru o osnivanju Europske zajednice, što se jednako odnosi na Dansku, u skladu s Protokolom dodanim tim ugovorima o položaju Danske, PODSJEĆAJUĆI na spremnost Europske unije da u najvećoj mogućoj mjeri integrira bivšu jugoslavensku republiku Makedoniju u političku i gospodarsku maticu Europe, te na njezin status potencijalnog kandidata za članstvo u Europskoj uniji na temelju Ugovora o Europskoj uniji i ispunjenja kriterija koje je Europsko vijeće utvrdilo u lipnju 1993. godine, pod uvjetom uspješne provedbe ovog Sporazuma, osobito u pogledu regionalne suradnje, SPORAZUMJELE SU SE KAKO SLIJEDI:







Članak 1.

1. Ovim se uspostavlja pridruživanje Zajednice i njezinih država članica, s jedne strane, i bivše jugoslavenske republike Makedonije, s druge strane.

2. Ciljevi su ovog pridruživanja: — osigurati prikladan okvir za politički dijalog i time omogućiti razvitak bliskih političkih odnosa između stranaka, — poduprijeti napore bivše jugoslavenske republike Makedonije u razvijanju gospodarske međunarodne suradnje, među ostalim i usklađivanjem njezinog zakonodavstva sa zakonodavstvom Zajednice, — promicati skladne gospodarske odnose i postupno razvijati područje slobodne trgovine između bivše jugoslavenske republike Makedonije i Zajednice, — poticati regionalnu suradnju u svim područjima obuhvaćenima ovim Sporazumom.







GLAVA I.

OPĆA NAČELA

Članak 2.

Poštovanje demokratskih načela i ljudskih prava, proglašenih u Općoj deklaraciji o ljudskim pravima i definiranih u Helsinškom završnom aktu i Pariškoj povelji za novu Europu, poštovanje načela međunarodnog prava i vladavine prava te načela tržišnoga gospodarstva, u skladu s Dokumentom Bonske konferencije o gospodarskoj suradnji Konferencije o europskoj sigurnosti i suradnji, čine temelj unutarnje i vanjske politike stranaka te tvore ključne elemente ovog Sporazuma.

Članak 3.

Međunarodni i regionalni mir i stabilnost te razvitak dobrosusjedskih odnosa ključni su za proces stabilizacije i pridruživanja. Sklapanje i provedba ovog Sporazuma odvijaju se u okviru regionalnog pristupa Zajednice kao što je utvrđeno zaključcima Vijeća Europske unije od 29. travnja 1997., a temelje se na individualnim postignućima zemalja u regiji.

Članak 4.

Bivša jugoslavenska republika Makedonija obvezuje se uspostaviti suradnju i dobrosusjedske odnose s drugim zemljama regije, uključujući i odgovarajuću razinu uzajamnih koncesija u pogledu kretanja osoba, robe, kapitala i usluga, te razvoj projekata od zajedničkog interesa. Ta je obveza ključni čimbenik u razvoju odnosa i suradnje između stranaka i time pridonosi regionalnoj stabilnosti.

Članak 5.

1. Pridruživanje se potpuno ostvaruje tijekom tranzicijskog razdoblja u trajanju od najviše deset godina, koje se dijeli u dvije faze. Svrha podjele razdoblja u dvije faze je postupno provođenje odredbi Sporazuma o stabilizaciji i pridruživanju i tijekom prve faze usmjeravanje pažnje ka područjima opisanima u nastavku, u glavama III., V., VI. i VII.

2. Vijeće za stabilizaciju i pridruživanje osnovano na temelju članka 108. redovito nadzire primjenu ovog Sporazuma i postignuća bivše jugoslavenske republike Makedonije u pravnim, administrativnim, institucionalnim i gospodarskim reformama u svjetlu preambule i u skladu s općim načelima koja su navedena u ovom Sporazumu.

3. Četiri godine od stupanja na snagu ovog Sporazuma Vijeće za stabilizaciju i pridruživanje ocjenjuje učinjen napredak i odlučuje o prelasku u drugu fazu te o trajanju iste, kao i o unošenju mogućih izmjena u sadržaj odredbi kojima se uređuje druga faza. Pri tom će uzeti u obzir ishod gore navedenog ocjenjivanja.

4. Dvije se faze predviđene stavcima 1. i 3. ne odnose na glavu IV.

Članak 6.

Ovaj je Sporazum u cijelosti usklađen s odgovarajućim odredbama WTO-a, posebno s člankom XXIV. GATT-a 1994. i člankom V. GATS-a.







GLAVA II.

POLITIČKI DIJALOG

Članak 7.

Politički dijalog između stranaka dodatno se razvija i jača. On prati i učvršćuje uzajamno približavanje Europske unije i bivše jugoslavenske republike Makedonije i pridonosi uspostavi bliskih veza solidarnosti i novih oblika suradnje između stranaka.

Namjera je političkog dijaloga osobito promicanje:

— sve jačeg približavanja stavova stranaka u vezi međunarodnih pitanja, a posebno onih koja bi mogla znatno utjecati na stranke,

— regionalne suradnje i razvoja dobrosusjedskih odnosa,

— zajedničkih mišljenja o sigurnosti i stabilnosti u Europi, uključujući područja obuhvaćena Zajedničkom vanjskom i sigurnosnom politikom Europske unije.

Članak 8.

Politički se dijalog može odvijati unutar višestranog okvira te kao regionalni dijalog uključujući ostale zemlje regije.

Članak 9.

1. Na ministarskoj se razini politički dijalog odvija u okviru Vijeća za stabilizaciju i pridruživanje, koje ima opću nadležnost za pitanja koja bi stranke željele pred njega iznijeti.

2. Na zahtjev stranaka politički se dijalog može odvijati i u ovim oblicima: — kada je potrebno, na sastancima visokih dužnosnika bivše jugoslavenske republike Makedonije, s jedne strane, i Predsjedništva Vijeća Europske unije i Komisije, s druge strane, — služeći se u najvećoj mogućoj mjeri svim diplomatskim kanalima između stranaka, uključujući i odgovarajuće kontakte u trećim zemljama i u Ujedinjenim narodima, OESS-u, Vijeću Europe i drugim međunarodnim forumima, — svim drugim sredstvima koja bi korisno pridonijela učvršćivanju, razvoju i intenziviranju tog dijaloga.

Članak 10.

Politički se dijalog na parlamentarnoj razini odvija u okviru Parlamentarnog odbora za stabilizaciju i pridruživanje koji se osniva na temelju članka 114.







GLAVA III.

REGIONALNA SURADNJA

Članak 11.

U skladu sa svojom opredijeljenosti za mir i stabilnost te za razvoj dobrosusjedskih odnosa, bivša jugoslavenska republika Makedonija aktivno promiče regionalnu suradnju. Zajednica također svojim programima tehničke pomoći pruža potporu projektima od regionalnog ili prekograničnog značaja.

Uvijek kada bivša jugoslavenska republika Makedonija namjerava učvrstiti svoju suradnju s nekom od zemalja spomenutih u niže navedenim člancima od 12. do 14., o tome obavješćuje i savjetuje se sa Zajednicom i njezinim državama članicama u skladu s odredbama glave X.

Članak 12.

Suradnja s drugim zemljama koje su potpisale sporazum o stabilizaciji i pridruživanju

Najkasnije kada bude potpisan barem jedan sporazum o stabilizaciji i pridruživanju s jednom od zemalja na koje se odnosi proces stabilizacije i pridruživanja, bivša jugoslavenska republika Makedonija započinje pregovore s tom zemljom ili zemljama radi sklapanja konvencije o regionalnoj suradnji čiji će cilj biti povećanje opsega suradnje među navedenim zemljama.

Glavni elementi te konvencije bit će:

— politički dijalog,

— uspostava područja slobodne trgovine između stranaka u skladu s odgovarajućim odredbama WTO-a,

— uzajamne koncesije u pogledu kretanja radnika, prava poslovnog nastana, pružanja usluga, tekućih plaćanja i kretanja kapitala te drugih politika koje se odnose na kretanje osoba, na razini predviđenoj ovim Sporazumom,

— odredbe o suradnji u drugim područjima bez obzira na to jesu li obuhvaćena ovim Sporazumom, osobito na području pravosuđa i unutarnjih poslova.

Ta će konvencija prema potrebi sadržavati odredbe o osnivanju potrebnih institucionalnih mehanizama.

Ta se konvencija o regionalnoj suradnji sklapaju u roku od dvije godine od stupanja na snagu barem drugog sporazuma o stabilizaciji i pridruživanju. Spremnost bivše jugoslavenske republike Makedonije na sklapanje takve konvencije bit će uvjet daljnjeg razvoja odnosa između bivše jugoslavenske republike Makedonije i Europske unije.

Članak 13.

Suradnja s ostalim zemljama obuhvaćenima procesom stabilizacije i pridruživanja

Bivša jugoslavenska republika Makedonija sudjeluje u regionalnoj suradnji s ostalim zemljama koje su obuhvaćene procesom stabilizacije i pridruživanja u nekim ili svim područjima suradnje obuhvaćenima ovim Sporazumom, osobito u onima od zajedničkog interesa. Takva suradnja trebala bi biti u skladu s načelima i ciljevima ovog Sporazuma.

Članak 14.

Suradnja sa zemljama kandidatkinjama za pristup Europskoj uniji

Bivša jugoslavenska republika Makedonija može jačati suradnju i sklopiti konvenciju o regionalnoj suradnji s bilo kojom zemljom kandidatkinjom za pristup Europskoj uniji u bilo kojem području suradnje obuhvaćenom ovim Sporazumom. Takvom bi se konvencijom trebali postupno usklađivati bilateralni odnosi bivše jugoslavenske republike Makedonije i te zemlje s relevantnim dijelom odnosa Europske zajednice i njezinih država članica i te zemlje.







GLAVA IV.

SLOBODNO KRETANJE ROBE

Članak 15.

1. Zajednica i bivša jugoslavenska republika Makedonija, tijekom razdoblja od najviše deset godina od stupanja na snagu ovog Sporazuma, postupno uspostavljaju područje slobodne trgovine u skladu s odredbama ovog Sporazuma i odredbama GATT-a 1994. i WTO-a. One pritom uzimaju u obzir posebne uvjete navedene u daljnjem tekstu.

2. U razvrstavanju robe u trgovini između stranaka primjenjuje se kombinirana nomenklatura robe.

3. Za svaki je proizvod osnovna carina na koju će se primjenjivati uzastopna sniženja navedena u ovom Sporazumu ona carina koja se stvarno primjenjuje erga omnes na dan koji prethodi danu potpisivanja ovog Sporazuma.

4. Ako nakon potpisivanja ovog Sporazuma bude, na osnovi erga omnes , primijenjeno neko sniženje carine, posebno sniženje koje proizlazi iz pregovora o carinama u okviru WTO-a, te snižene carine zamjenjuju osnovne carine iz stavka 3. od dana od kojeg se primjenjuju navedena sniženja.

5. Zajednica i bivša jugoslavenska republika Makedonija dostavljaju jedna drugoj sve svoje osnovne carine.







POGLAVLJE I.

INDUSTRIJSKI PROIZVODI

Članak 16.

1. Odredbe ovog poglavlja primjenjuju se na proizvode podrijetlom iz Zajednice ili bivše jugoslavenske republike Makedonije navedene u poglavljima od 25. do 97. kombinirane nomenklature, osim na proizvode navedene u Prilogu I. stavku I. točki ii. Sporazuma o poljoprivredi (GATT 1994.).

2. Odredbe članaka 17. i 18. ne primjenjuju se na tekstilne proizvode niti na proizvode od čelika, kako je navedeno u člancima 22. i 23.

3. Trgovina proizvodima obuhvaćenima Ugovorom o osnivanju Europske zajednice za atomsku energiju odvija se između stranaka u skladu s odredbama tog Ugovora.

Članak 17.

1. Stupanjem na snagu ovog Sporazuma ukidaju se carine na uvoz u Zajednicu proizvoda podrijetlom iz bivše jugoslavenske republike Makedonije.

2. Danom stupanja na snagu ovog Sporazuma ukidaju se količinska ograničenja na uvoz u Zajednicu i mjere s istovrsnim učinkom na proizvode podrijetlom iz bivše jugoslavenske republike Makedonije.

Članak 18.

1. Stupanjem na snagu ovog Sporazuma ukidaju se carine na uvoz u bivšu jugoslavensku republiku Makedoniju robe podrijetlom iz Zajednice, osim robe koja je navedena u prilozima I. i II.

2. Carine na uvoz u bivšu jugoslavensku republiku Makedoniju robe podrijetlom iz Zajednice, koja je navedena u Prilogu I., postupno se snižavaju u skladu sa sljedećim rasporedom: — 1. siječnja prve godine nakon stupanja na snagu ovog Sporazuma svaka se carina snižava na 90 % osnovne carine, — 1. siječnja druge godine nakon stupanja na snagu ovog Sporazuma svaka se carina snižava na 80 % osnovne carine, — 1 siječnja treće godine nakon stupanja na snagu ovog Sporazuma svaka se carina snižava na 70 % osnovne carine, — 1. siječnja četvrte godine nakon stupanja na snagu ovog Sporazuma svaka se carina snižava na 60 % osnovne carine, — 1. siječnja pete godine nakon stupanja na snagu ovog Sporazuma svaka se carina snižava na 50 % osnovne carine, — 1. siječnja šeste godine nakon stupanja na snagu ovog Sporazuma svaka se carina snižava na 40 % osnovne carine, — 1. siječnja sedme godine nakon stupanja na snagu ovog Sporazuma svaka se carina snižava na 30 % osnovne carine, — 1. siječnja osme godine nakon stupanja na snagu ovog Sporazuma svaka se carina snižava na 20 % osnovne carine, — 1. siječnja devete godine nakon stupanja na snagu ovog Sporazuma svaka se carina snižava na 10 % osnovne carine, — 1. siječnja desete godine nakon stupanja na snagu ovog Sporazuma preostale se carine ukidaju.

3. Carine na uvoz u bivšu jugoslavensku republiku Makedoniju robe podrijetlom iz Zajednice, koja je navedena u Prilogu II., postupno se snižavaju i ukidaju u skladu s rasporedom iz Priloga.

4. Danom stupanja na snagu ovog Sporazuma ukidaju se količinska ograničenja te mjere s istovrsnim učinkom na uvoz u bivšu jugoslavensku republiku Makedoniju robe podrijetlom iz Zajednice.

Članak 19.

Stupanjem na snagu ovog Sporazuma bivša jugoslavenska republika Makedonija i Zajednica u međusobnoj trgovini ukidaju sva davanja s učinkom jednakim uvoznim carinama.

Članak 20.

1. Stupanjem na snagu ovog Sporazuma bivša jugoslavenska republika Makedonija i Zajednica ukidaju sve izvozne carine i davanja s istovrsnim učinkom.

2. Stupanjem na snagu ovog Sporazuma bivša jugoslavenska republika Makedonija i Zajednica međusobno ukidaju sva količinska ograničenja na izvoz te mjere s istovrsnim učinkom.

Članak 21.

Bivša jugoslavenska republika Makedonija iskazuje spremnost sniziti svoje carine u trgovini sa Zajednicom brže no što je predviđeno člankom 18., ako to dopusti njezino opće gospodarsko stanje i stanje predmetnoga gospodarskog sektora.

Vijeće za stabilizaciju i pridruživanje u tom smislu daje preporuke.

Članak 22.

Protokolom 1. utvrđuje se režim primjenjiv na tekstilne proizvode koji su u njemu navedeni.

Članak 23.

Protokolom 2. utvrđuje se režim primjenjiv na proizvode od čelika koji su u njemu navedeni.







POGLAVLJE II.

POLJOPRIVREDA I RIBARSTVO

Članak 24.

Definicija

1. Odredbe ovog poglavlja primjenjuju se na trgovinu poljoprivrednim proizvodima i proizvodima ribarstva podrijetlom iz bivše jugoslavenske republike Makedonije ili iz Zajednice.

2. Izraz „poljoprivredni proizvodi i proizvodi ribarstva” odnosi se na proizvode koji su navedeni u poglavljima od 1. do 24. kombinirane nomenklature te na proizvode koji su navedeni u Prilogu I. stavku I. točki ii. Sporazuma o poljoprivredi (GATT 1994.)

3. Ova definicija uključuje ribe i proizvode ribarstva koji su navedeni u poglavlju 3., tarifni brojevi 1604 i 1605 i tarifne oznake 0511 91 , 2301 20 00 te ex 1902 20 ( 1 ).

Članak 25.

Protokolom 3. utvrđuje se trgovinski režim za prerađene poljoprivredne proizvode koji su u njemu navedeni.

Članak 26.

1. Danom stupanja na snagu ovog Sporazuma Zajednica ukida sva količinska ograničenja i mjere s istovrsnim učinkom na uvoz poljoprivrednih proizvoda i proizvoda ribarstva podrijetlom iz bivše jugoslavenske republike Makedonije.

2. Danom stupanja na snagu ovog Sporazuma bivša jugoslavenska republika Makedonija ukida sva količinska ograničenja i mjere s istovrsnim učinkom na uvoz poljoprivrednih proizvoda i proizvoda ribarstva podrijetlom iz Zajednice.

▼M5

Članak 27.

Poljoprivredni proizvodi

1. Europska unija ukida carine i davanja s istovrsnim učinkom na uvoz poljoprivrednih proizvoda podrijetlom iz bivše jugoslavenske republike Makedonije, osim na proizvode obuhvaćene tarifnim brojevima 0102 , 0201 , 0202 , 1701 , 1702 i 2204 kombinirane nomenklature.

Za proizvode obuhvaćene poglavljima 7. i 8. kombinirane nomenklature, za koje Zajednička carinska tarifa predviđa primjenu ad valorem carinskih stopa i specifičnih carina, ukidanje se primjenjuje samo na ad valorem dio carine.

2. Od dana stupanja na snagu Protokola ovom Sporazumu kako bi se uzelo u obzir pristupanje Republike Hrvatske Europskoj uniji, Europska unija utvrđuje carine koje se primjenjuju na uvoz u Europsku uniju proizvoda od mlade govedine definiranih u Prilogu III., podrijetlom iz bivše jugoslavenske republike Makedonije, na razini 20 % ad valorem carine i 20 % specifične carine utvrđene u Zajedničkoj carinskoj tarifi Europskih zajednica, u okviru godišnje carinske kvote od 1 650 tona iskazanih u masi trupova.

Europska unija primjenjuje bescarinski pristup u Europsku uniju proizvoda uvezenih iz bivše jugoslavenske republike Makedonije obuhvaćene tarifnim brojevima 1701 i 1702 kombinirane nomenklature, u granicama godišnje carinske kvote od 7 000 tona (neto težina).

3. Danom stupanja na snagu Protokola ovom Sporazumu kako bi se uzelo u obzir pristupanje Republike Hrvatske Europskoj uniji, bivša jugoslavenska republika Makedonija: (a) ukida carine koje se primjenjuju na uvoz određenih poljoprivrednih proizvoda podrijetlom iz Europske unije, koji su navedeni u Prilogu IV. točki (a); (b) ukida carine koje se primjenjuju na uvoz određenih poljoprivrednih proizvoda podrijetlom iz Europske unije, koji su navedeni u Prilogu IV. točki (b), u okviru carinskih kvota navedenih za svaki proizvod u tom Prilogu. (c) primjenjuje carine koje se primjenjuju na uvoz određenih poljoprivrednih proizvoda podrijetlom iz Europske unije, koji su navedeni u Prilogu IV. točki (c), u okviru carinskih kvota.

4. Trgovinski režim koji će se primjenjivati na vino i žestoka alkoholna pića definirat će se dodatnim protokolom o vinu i jakim alkoholnim pićima.

▼B

Članak 28.

Proizvodi ribarstva

1. Stupanjem na snagu ovog Sporazuma Zajednica u cijelosti ukida carine na ribe i proizvode ribarstva podrijetlom iz bivše jugoslavenske republike Makedonije. Proizvodi koji su navedeni u Prilogu V. točki (a) podliježu odredbama koje su u njemu sadržane.

▼M5

2. Bivša jugoslavenska republika Makedonija ukida carine i davanja s istovrsnim učinkom primjenjive na uvoz ribe i proizvoda ribarstva podrijetlom iz Europske unije osim proizvoda iz Priloga V. točke (b) i Priloga V. točke (c), u kojima se navode smanjenja tarifa za navedene proizvode.

▼B

Članak 29.

1. Uzimajući u obzir opseg trgovine poljoprivrednim proizvodima, ribama i proizvodima ribarstva između stranaka, osobitu osjetljivost tih proizvoda, pravila zajedničkih politika Zajednice za poljoprivredu i ribarstvo, poljoprivredne politike i politike ribarstva bivše jugoslavenske republike Makedonije, ulogu poljoprivrede i ribarstva u gospodarstvu u bivšoj jugoslavenskoj republici Makedoniji, proizvodni i izvozni potencijal njezinih tradicionalnih grana i tržišta te posljedice multilateralnih pregovora o trgovini u okviru WTO-a, Zajednica i bivša jugoslavenska republika Makedonija unutar Vijeća za stabilizaciju i pridruživanje najkasnije do 1. siječnja 2003. za svaki pojedinačni proizvod i na odgovarajućoj osnovi uzajamnosti istražuju mogućnosti za odobravanje daljnjih uzajamnih koncesija radi postizanja veće liberalizacije trgovine poljoprivrednim proizvodima, ribama i proizvodima ribarstva.

2. Odredbe ovog poglavlja ni na koji način ne utječu na primjenu, na jednostranoj osnovi, povlaštenijih mjera od strane jedne ili druge stranke.

Članak 30.

Neovisno o ostalim odredbama ovog Sporazuma, a posebno članku 37. te s obzirom na osobitu osjetljivost tržišta poljoprivrednih proizvoda, riba i proizvoda ribarstva, ako uvoz proizvoda podrijetlom iz jedne od stranaka za koje vrijede koncesije odobrene na temelju članaka 25., 27. i 28., prouzroči drugoj stranci ozbiljan poremećaj na tržištu ili u domaćim regulatornim mehanizmima, obje stranke odmah započinju savjetovanja radi pronalaženja prikladnog rješenja. Dok se ne postigne takvo rješenje pogođena stranka može poduzimati odgovarajuće mjere koje smatra potrebnima.







POGLAVLJE III.

ZAJEDNIČKE ODREDBE

Članak 31.

Odredbe ovog poglavlja primjenjuju se na trgovinu svim proizvodima između stranaka, osim u slučajevima gdje je ovdje ili protokolima 1., 2. i 3. drukčije predviđeno.

Članak 32.

Mirovanje

1. Od dana stupanja na snagu ovog Sporazuma u trgovini između Zajednice i bivše jugoslavenske republike Makedonije ne uvode se nove uvozne ili izvozne carine ni davanja s istovrsnim učinkom, niti se povisuju oni koji se već primjenjuju.

2. Od dana stupanja na snagu ovog Sporazuma u trgovini između Zajednice i bivše jugoslavenske republike Makedonije ne uvode se nova količinska ograničenja uvoza ili izvoza ni mjere s istovrsnim učinkom, niti se oni koji već postoje čine restriktivnijima.

3. Ne dovodeći u pitanje koncesije predviđene člankom 26., odredbe stavaka 1. i 2. ovog članka ni na koji način ne ograničuju provedbu poljoprivredne politike Zajednice, odnosno bivše jugoslavenske republike Makedonije, kao ni poduzimanje bilo kojih mjera u okviru tih politika, ako to ne utječe na uvozni režim iz priloga III., IV. točaka (a), (b) i (c) te V. točaka (a) i (b).

Članak 33.

Zabrana fiskalne diskriminacije

1. Stranke se suzdržavaju od uvođenja svake mjere ili prakse unutarnje porezne prirode kojom se proizvodi jedne stranke diskriminiraju, bilo izravno ili neizravno, u odnosu na slične proizvode podrijetlom s područja druge strane, a ako takve mjere ili praksa postoje, ukidaju ih.

2. Proizvodi koji se izvoze na područje jedne od stranaka ne mogu uživati pogodnost povrata domaćeg neizravnog poreza u iznosu koji premašuje iznos neizravnog poreza kojem oni podliježu.

Članak 34.

Odredbe koje se odnose na ukidanje uvoznih carina primjenjuju se i na carine fiskalne naravi.

Članak 35.

Carinske unije, područja slobodne trgovine i prekogranični dogovori

1. Ovim se Sporazumom ne isključuje očuvanje ili uspostava carinskih unija, područja slobodne trgovine ili dogovora u vezi s pograničnim prometom, osim ako se njima mijenja trgovinski režim predviđen ovim Sporazumom.

2. Tijekom prijelaznih razdoblja, koja su određena člankom 18., ovaj Sporazum ne utječe na provedbu posebnih povlaštenih dogovora kojima se uređuje kretanje robe i koji su utvrđeni pograničnim sporazumima prethodno sklopljenim između jedne ili više država članica i Socijalističke Federativne Republike Jugoslavije, a koji su, na temelju sukcesije, preneseni na bivšu jugoslavensku republiku Makedoniju, ili pak proizlaze iz bilateralnih sporazuma, naznačenih u glavi III., koje je bivša jugoslavenska republika Makedonija sklopila radi promicanja regionalne trgovine.

3. U okviru Vijeća za stabilizaciju i pridruživanje stranke se savjetuju u vezi sa sporazumima koji su opisani u stavku 1. i 2. ovog članka i, kada to bude zatraženo, u vezi s drugim bitnim pitanjima koja se odnose na njihove trgovinske politike prema trećim zemljama. Posebno u slučaju pristupanja neke treće zemlje Zajednici takva se savjetovanja održavaju kako bi se osiguralo uvažavanje međusobnih interesa Zajednice i bivše jugoslavenske republike Makedonije koji su navedeni u ovom Sporazumu.

Članak 36.

Damping

1. Ako jedna od stranaka ustanovi da se u trgovini s drugom strankom provodi damping u smislu članka VI. GATT-a 1994., ona protiv takvog postupka može poduzeti odgovarajuće mjere u skladu sa Sporazumom o provedbi članka VI. GATT-a 1994. te sa svojim domaćim zakonodavstvom koje se odnosi na to područje.

2. U vezi sa stavkom 1. ovog članka Vijeće za stabilizaciju i pridruživanje obavješćuje se o slučaju dampinga čim nadležna tijela stranke uvoznice pokrenu istragu. Ako se damping u smislu članka VI. GATT-a ne okonča, odnosno ako se ne nađe nikakvo drugo zadovoljavajuće rješenje u roku od 30 dana od upućivanja tog predmeta Vijeću za stabilizaciju i pridruživanje, stranka uvoznica može donijeti odgovarajuće mjere.

Članak 37.

Opća zaštitna klauzula

1. Kada se neki proizvod jedne stranke uvozi na područje druge stranke u toliko povećanim količinama i pod takvim uvjetima da to uzrokuje ili bi moglo prouzročiti: — veću štetu domaćoj industriji sličnih ili izravno konkurentnih proizvoda na području stranke uvoznice, ili — ozbiljne poremećaje u bilo kojem sektoru gospodarstva ili teškoće koje bi mogle izazvati ozbiljno pogoršanje gospodarskog stanja u nekoj regiji stranke uvoznice, stranka uvoznica može poduzeti odgovarajuće mjere pod uvjetima i u skladu s postupcima utvrđenima ovim člankom.

2. Zajednica i bivša jugoslavenska republika Makedonija primjenjuju zaštitne mjere u međusobnim odnosima isključivo u skladu s odredbama ovog Sporazuma. Takve mjere ne smiju prelaziti ono što je nužno za otklanjanje nastalih teškoća, a obično bi se trebale sastojati od obustavljanja daljnjeg sniženja bilo koje primijenjene carine predviđene ovim Sporazumom za određeni proizvod ili povećavanja carine za taj proizvod.

Takve mjere moraju sadržavati jasne elemente koji postupno vode prema njihovu ukidanju, najkasnije do kraja utvrđenog razdoblja. Mjere se ne mogu provoditi dulje od godinu dana. U krajnje iznimnim okolnostima mjere se mogu provoditi ukupno najviše tri godine. Niti jedna se zaštitna mjera ne smije primjenjivati na uvoz proizvoda na koji se prethodno primjenjivala ista mjera najmanje tri godine od isteka te mjere.

3. U slučajevima koji su navedeni u ovom članku, prije nego što se poduzmu mjere određene u njemu, ili u slučajevima na koje se primjenjuje stavak 4. točka (b), Zajednica ili bivša jugoslavenska republika Makedonija, ovisno o tome o kome je riječ, što je prije moguće dostavljaju Vijeću za stabilizaciju i pridruživanje sve potrebne podatke radi pronalaženja rješenja koje je prihvatljivo za obje stranke.

4. Pri provedbi prethodnih stavaka primjenjuju se ove odredbe: (a) teškoće koje nastaju zbog okolnosti navedenih u ovom članku upućuju se na razmatranje Vijeću za stabilizaciju i pridruživanje, koje može donijeti bilo koju odluku potrebnu za otklanjanje tih teškoća. Ako Vijeće za stabilizaciju i pridruživanje ili stranka izvoznica nisu donijeli odluku kojom se otklanjaju teškoće, ili ako nije pronađeno drugo zadovoljavajuće rješenje u roku od 30 dana od upućivanja predmeta Vijeću za stabilizaciju i pridruživanje, stranka uvoznica može usvojiti odgovarajuće mjere radi otklanjanja problema u skladu s ovim člankom. Pri odabiru zaštitnih mjera prednost se mora dati mjerama koje najmanje remete provedbu dogovora koji su utvrđeni ovim Sporazumom; (b) ako iznimne i kritične okolnosti koje zahtijevaju neposredno djelovanje onemogućuju prethodno obavješćivanje ili razmatranje, ovisno o slučaju, stranka može, u situacijama koje su naznačene u ovom članku, odmah primijeniti mjere predostrožnosti koje su nužne za rješavanje te situacije te je o tome dužna odmah obavijestiti drugu stranu.

5. O zaštitnim mjerama odmah se obavješćuje Vijeće za stabilizaciju i pridruživanje i o njima se provode periodična savjetovanja u okviru toga tijela, osobito radi utvrđivanja vremenskog rasporeda njihova ukidanja čim okolnosti to dopuste.

6. Ako Zajednica ili bivša jugoslavenska republika Makedonija podvrgnu uvoz proizvoda, koji bi mogao izazvati teškoće na koje se odnosi ovaj članak, administrativnoj proceduri čija je svrha brzo pribavljanje informacija o smjeru trgovinskih tokova, o tome obavješćuje drugu stranku.

Članak 38.

Klauzula o nestašici

1. Kada pridržavanje odredaba ove glave izazove: (a) kritičnu nestašicu ili opasnost od nestašice prehrambenih ili drugih proizvoda ključnih za stranku izvoznicu; ili (b) ponovni izvoz u treću zemlju proizvoda na koji stranka izvoznica primjenjuje količinska izvozna ograničenja, izvozne carine ili mjere ili davanja s istovrsnim učinkom te kada navedene situacije izazovu ili bi mogle izazvati velike poteškoće za stranku izvoznicu, ta stranka može poduzeti odgovarajuće mjere pod uvjetima i u skladu s postupcima koji su utvrđeni ovim člankom.

2. Pri odabiru mjera prednost se mora dati mjerama koje najmanje remete provedbu dogovora iz ovog Sporazuma. Te se mjere ne primjenjuju na način koji bi bio sredstvo proizvoljne ili neopravdane diskriminacije u slučajevima u kojima prevladavaju jednaki uvjeti, ili sredstvo prikrivenog ograničavanja trgovine, te se ukidaju kada okolnosti više ne opravdavaju njihovo daljnje postojanje.

3. Prije poduzimanja mjera predviđenih stavkom 1. ovog članka, ili što je prije moguće u slučajevima na koje se odnosi stavak 4. ovog članka, Zajednica ili bivša jugoslavenska republika Makedonija, ovisno o slučaju, dostavljaju Vijeću za stabilizaciju i pridruživanje sve relevantne podatke radi pronalaženja rješenja koje je prihvatljivo za obje stranke. Stranke se mogu u okviru Vijeća za stabilizaciju i pridruživanje usuglasiti o bilo kojim sredstvima potrebnima radi okončanja teškoća. Ako se u roku od 30 dana od upućivanja predmeta Vijeću za stabilizaciju i pridruživanje ne postigne dogovor, stranka izvoznica može na izvoz predmetnog proizvoda primijeniti mjere iz ovog članka.

4. Kada iznimne i kritične okolnosti koje nalažu neposredno djelovanje onemogućavaju prethodno obavješćivanje ili razmatranje, ovisno o slučaju, Zajednica ili bivša jugoslavenska republika Makedonija, ovisno o tome o kome je riječ, mogu odmah primijeniti mjere predostrožnosti koje su nužne za rješavanje situacije te o tome odmah obavješćuju drugu stranku.

5. O svim mjerama primijenjenima u skladu s ovim člankom odmah se obavješćuje Vijeće za stabilizaciju i pridruživanje. O njima se provode periodična savjetovanja u tom tijelu, osobito radi utvrđivanja vremenskog rasporeda njihova ukidanja čim okolnosti to dopuste.

Članak 39.

Državni monopoli

Bivša jugoslavenska republika Makedonija postupno prilagođava sve državne monopole tržišne naravi kako bi zajamčila da do isteka pete godine od stupanja na snagu ovog Sporazuma više ne postoji diskriminacija između državljana država članica i državljana bivše jugoslavenske republike Makedonije s obzirom na uvjete nabave i prodaje robe. Vijeće za stabilizaciju i pridruživanje obavješćuje se o mjerama koje su usvojene radi ostvarivanja tog cilja.

Članak 40.

Protokolom 4. utvrđuju se pravila o podrijetlu za primjenu carinskih povlastica koje su predviđene ovim Sporazumom.

Članak 41.

Dopuštena ograničenja

Ovim se Sporazumom ne sprečavaju zabrane ili ograničenja uvoza, izvoza ili provoza robe, opravdana iz razloga javnog morala, javnog poretka ili javne sigurnosti; zaštite zdravlja i života ljudi, životinja ili biljaka; zaštite nacionalnog blaga umjetničke, povijesne ili arheološke vrijednosti, ili zaštite intelektualnog, industrijskog i trgovačkog vlasništva, ili pravila koja se odnose na zlato i srebro. Međutim, takve zabrane ili ograničenja neće biti sredstvo proizvoljne diskriminacije ili prikrivenog ograničavanja trgovine između stranaka.

Članak 42.

Obje su stranke suglasne da će surađivati na smanjivanju mogućnosti prijevara u primjeni trgovinskih odredaba ovog Sporazuma.

Neovisno o ostalim odredbama ovog Sporazuma, a posebno člancima 30., 37. i 88. te Protokolu 4., kada jedna od stranaka ustanovi da postoje dostatni dokazi o prijevari, kao što je znatno povećanje trgovine proizvodima od jedne stranke prema drugoj iznad razine koja odražava gospodarske uvjete poput uobičajenih proizvodnih i izvoznih mogućnosti, ili pak uskraćivanje administrativne suradnje koja je potrebna kako bi druga stranka provjerila dokaze o podrijetlu, obje stranke odmah moraju započeti savjetovanja radi pronalaženja odgovarajućeg rješenja. Dok se ne postigne takvo rješenje stranka u pitanju može poduzeti odgovarajuće mjere koje smatra nužnima. Pri odabiru tih mjera prednost se daje mjerama koje najmanje ometaju provedbu dogovora koji su utvrđeni ovim Sporazumom.

Članak 43.

Primjena ovog Sporazuma ne dovodi u pitanje primjenu odredaba prava Zajednice na Kanarske otoke.







GLAVA V.

KRETANJE RADNIKA, POSLOVNI NASTAN, PRUŽANJE USLUGA, KAPITAL







POGLAVLJE I.

KRETANJE RADNIKA

Članak 44.

1. Podložno uvjetima i načinima primjenjivima u pojedinim državama članicama: — u postupanju prema radnicima koji su državljani bivše jugoslavenske republike Makedonije i koji su zakonito zaposleni na području neke države članice, ne smije biti nikakve diskriminacije na temelju državljanstva u pogledu radnih uvjeta, naknade za rad ili otpuštanja s radnog mjesta u usporedbi s državljanima te države, — supružnik i djeca radnika koji je zakonito zaposlen na području neke države članice, koji zakonito borave na njezinu području, isključujući sezonske radnike i radnike koji dolaze na temelju bilateralnih sporazuma u smislu članka 45., osim ako je takvim sporazumima drukčije predviđeno, imaju pristup tržištu rada te države članice tijekom razdoblja zaposlenja koje je odobreno tom radniku.

2. Podložno uvjetima i načinima koji su primjenjivi na njezinu području, bivša jugoslavenska republika Makedonija prema radnicima koji su državljani neke države članice i koji su zakonito zaposleni na njezinu području te prema njihovim supružnicima i djeci koji na tom području zakonito borave postupa u skladu sa stavkom 1.

Članak 45.

1. Vodeći računa o situaciji na tržištu rada u državama članicama, podložno uvjetima utvrđenima njihovim zakonodavstvom i u skladu s pravilima koja su u tim državama na snazi u odnosu na pokretljivost radnika: — postojeće pogodnosti u pristupu zapošljavanju koje države članice pružaju radnicima bivše jugoslavenske republike Makedonije na temelju bilateralnih sporazuma potrebno je očuvati i, po mogućnosti, poboljšati, — ostale države članice ispituju mogućnost sklapanja sličnih sporazuma.

2. Vijeće za stabilizaciju i pridruživanje razmatra omogućivanje daljnjih poboljšanja, uključujući pogodnosti u pristupu stručnoj izobrazbi, a u skladu s pravilima i postupcima koji su na snazi u državama članicama i vodeći računa o situaciji na tržištu rada u državama članicama i u Zajednici.

Članak 46.

Utvrđuju se pravila za koordinaciju sustava socijalne sigurnosti za radnike s državljanstvom bivše jugoslavenske republike Makedonije koji su zakonito zaposleni na području neke države članice i za članove njihovih obitelji koji na tom području zakonito borave. U tom će smislu Vijeće za stabilizaciju i pridruživanje odlukom, koja ne smije utjecati ni na kakva prava ili obveze iz bilateralnih sporazuma, ako oni predviđaju povoljnije uvjete, osigurati primjenu ovih odredaba:

— sva razdoblja osiguranja, zaposlenja ili boravka koja su ti radnici proveli u različitim državama članicama zbrajaju se radi ostvarivanja prava na mirovine i rente za slučaj starosti, invalidnosti i smrti te radi zdravstvene zaštite tih radnika i članova njihovih obitelji,

— sve mirovine i rente za slučaj starosti, smrti, nesreće na radu ili profesionalne bolesti, odnosno invalidnosti koja iz toga nastane, uz iznimku nedoprinosnih naknada, slobodno se prenose u visini utvrđenoj zakonom države ili država članica dužnika,

— radnici o kojima je riječ primaju obiteljski dodatak za članove svojih obitelji na način kako je gore utvrđeno.

Prema radnicima koji su državljani neke države članice i koji su zakonito zaposleni na njezinu području te prema članovima njihovih obitelji koji zakonito borave na njezinu području, bivša jugoslavenska republika Makedonija postupa na način sličan načinu koji je naveden u prvom stavku drugoj i trećoj alineji.







POGLAVLJE II.

POSLOVNI NASTAN

Članak 47.

Za potrebe ovog Sporazuma:

(a) „trgovačko društvo Zajednice” odnosno „trgovačko društvo bivše jugoslavenske republike Makedonije” znači trgovačko društvo osnovano u skladu s pravom neke države članice odnosno bivše jugoslavenske republike Makedonije čije se registrirano sjedište, središnje mjesto upravljanja ili glavno mjesto poslovanja nalazi na području Zajednice odnosno bivše jugoslavenske republike Makedonije. Međutim, ako trgovačko društvo koje je osnovano u skladu s pravom neke države članice odnosno bivše jugoslavenske republike Makedonije na području Zajednice odnosno bivše jugoslavenske republike Makedonije ima samo svoje registrirano sjedište, to se trgovačko društvo smatra trgovačkim društvom Zajednice odnosno trgovačkim društvom bivše jugoslavenske republike Makedonije ako je njegovo poslovanje stvarno i trajno povezano s gospodarstvom jedne od država članica odnosno bivše jugoslavenske republike Makedonije;

(b) „društvo kći” nekog trgovačkog društva znači trgovačko društvo na koje prvo društvo ima prevladavajući utjecaj;

(c) „podružnica” nekog trgovačkog društva znači mjesto obavljanja poslovne djelatnosti koja nema pravnu osobnost i koja u svom pojavnom obliku ima svojstvo trajnosti, kao što je produžetak društva matice, koja ima poslovno vodstvo i materijalno je opremljena za obavljanje poslova s trećim osobama tako da one, iako znaju da će, ako to bude potrebno, biti u pravnoj vezi s tim društvom maticom čiji je glavni ured u inozemstvu, ne moraju poslovati izravno s tom maticom, već poslove mogu obavljati u mjestu poslovanja koje je njezin produžetak;

(d) „poslovni nastan” znači: i. za državljane, pravo osnivanja poduzeća, posebno trgovačkih društava, na koje imaju prevladavajući utjecaj. Status vlasnika poduzeća državljaninu ne daje pravo na traženje zaposlenja ili zapošljavanje na tržištu rada niti daje prava na pristup tržištu rada druge stranke; ii. za trgovačka društva Zajednice odnosno trgovačka društva bivše jugoslavenske republike Makedonije, pravo započinjanja gospodarskih djelatnosti osnivanjem društava kćeri i podružnica u bivšoj jugoslavenskoj republici Makedoniji odnosno Zajednici;

(e) „djelovanje” znači obavljanje gospodarskih djelatnosti;

(f) „gospodarske djelatnosti” u načelu obuhvaćaju djelatnosti industrijske, trgovačke i profesionalne naravi te obrtničke djelatnosti;

(g) „državljanin Zajednice” odnosno „državljanin bivše jugoslavenske republike Makedonije” znači fizička osoba koja je državljanin jedne od država članica odnosno bivše jugoslavenske republike Makedonije;

(h) što se tiče međunarodnog pomorskog prometa, uključujući i kombinirani promet koji obuhvaća pomorsku dionicu, državljani država članica ili bivše jugoslavenske republike Makedonije s poslovnim nastanom izvan Zajednice odnosno bivše jugoslavenske republike Makedonije, te brodarska društva s poslovnim nastanom izvan Zajednice odnosno bivše jugoslavenske republike Makedonije, koja su pod prevladavajućim utjecajem državljana neke države članice odnosno bivše jugoslavenske republike Makedonije, također su obuhvaćeni odredbama ovog poglavlja i poglavlja III., ako su njihova plovila registrirana u toj državi članici odnosno bivšoj jugoslavenskoj republici Makedoniji, a u skladu s njihovim odgovarajućim zakonodavstvom;

(i) „financijske usluge” znači djelatnosti koje su opisane u Prilogu VI. Vijeće za stabilizaciju i pridruživanje može proširiti ili preinačiti opseg tog Priloga.

Članak 48.

1. Stupanjem na snagu ovog Sporazuma bivša jugoslavenska republika Makedonija odobrava: i. u pogledu poslovnog nastana trgovačkih društava Zajednice tretman koji nije manje povoljan od tretmana koji daje vlastitim trgovačkim društvima ili bilo kojem trgovačkom društvu iz treće zemlje, ovisno o tome koji je bolji; i ii. u pogledu djelovanja već osnovanih društava kćeri i podružnica trgovačkih društava Zajednice u bivšoj jugoslavenskoj republici Makedoniji tretman koji nije manje povoljan od tretmana koji daje vlastitim trgovačkim društvima i podružnicama, ili bilo kojem društvu kćeri i podružnici bilo kojeg trgovačkog društva iz bilo koje treće zemlje, ovisno o tome koji je bolji.

2. Bivša jugoslavenska republika Makedonija ne donosi nikakve nove propise ili mjere kojima se uvodi diskriminacija trgovačkih društava Zajednice u pogledu poslovnog nastana na svojem području ili u pogledu njihova djelovanja nakon uspostave poslovnog nastana.

3. Stupanjem na snagu ovog Sporazuma Zajednica i njezine države članice odobravaju: i. u pogledu poslovnog nastana trgovačkih društava iz bivše jugoslavenske republike Makedonije, tretman koji nije manje povoljan od tretmana koji države članice pružaju vlastitim trgovačkim društvima ili bilo kojem trgovačkomu društvu iz bilo koje treće zemlje, ovisno o tome koji je bolji; ii. u pogledu djelovanja društava kćeri i podružnica trgovačkih društava iz bivše jugoslavenske republike Makedonije osnovanih na njihovu području tretman koji nije manje povoljan od tretmana koji države članice daju vlastitim trgovačkim društvima i podružnicama, ili bilo kojem društvu kćeri i podružnici trgovačkog društva iz bilo koje treće zemlje osnovanom na njihovu području, ovisno o tome koji je bolji.

4. Pet godina od stupanja na snagu ovog Sporazuma i u svjetlu važeće prakse Europskog suda te situacije na tržištu rada, Vijeće za stabilizaciju i pridruživanje razmotrit će treba li gore navedene odredbe proširiti na poslovni nastan državljana obiju stranaka ovog Sporazuma radi pokretanja gospodarskih djelatnosti kao samostalno zaposlenih osoba.

5. Neovisno o odredbama ovog članka: (a) od stupanja na snagu ovog Sporazuma društva kćeri i podružnice trgovačkih društava Zajednice imaju pravo korištenja i uzimanja u najam nekretnina u bivšoj jugoslavenskoj republici Makedoniji; (b) društva kćeri trgovačkih društava Zajednice također imaju pravo stjecanja i uživanja vlasništva na nekretninama kao i trgovačka društva bivše jugoslavenske republike Makedonije, a u pogledu javnih dobara/dobara od općeg interesa, uključujući prirodna bogatstva, poljoprivredno zemljište i šume i šumsko zemljište, ista prava koja uživaju trgovačka društva bivše jugoslavenske republike Makedonije, kada su ta prava potrebna za vođenje gospodarskih djelatnosti radi kojih su osnovana; (c) do kraja prve faze prijelaznog razdoblja Vijeće za stabilizaciju i pridruživanje razmatra mogućnosti proširenja prava iz točke (b) na podružnice trgovačkih društava Zajednice.

Članak 49.

1. Podložno odredbama članka 48., izuzimajući financijske usluge koje su opisane u Prilogu VI., svaka stranka može urediti poslovni nastan i djelovanje trgovačkih društava i državljana na svom području u mjeri u kojoj se tim propisima trgovačka društva i državljani druge stranke ne diskriminiraju u usporedbi s njezinim vlastitim trgovačkim društvima i državljanima.

2. U pogledu financijskih usluga, neovisno o ostalim odredbama ovog Sporazuma, ni jednoj se stranki ne priječi da iz opreza poduzima mjere, uključujući mjere za zaštitu ulagača, deponenata, osiguranika ili osoba prema kojima neki pružatelj financijskih usluga ima fiducijarnu obvezu, ili pak mjere kojima se jamči cjelovitost i stabilnost financijskog sustava. Takve mjere ne smiju služiti kao sredstvo izbjegavanja obveza koje je stranka preuzela ovim Sporazumom.

3. Ništa se u ovom Sporazumu ne smije tumačiti na način da se od bilo koje stranke zahtijeva otkrivanje podataka koji se odnose na poslove i račune pojedinih klijenata, kao ni bilo kojeg povjerljivog ili zakonom zaštićenog podatka u posjedu javnih tijela.

Članak 50.

1. Odredbe ovog poglavlja ne primjenjuju se na usluge zračnog prijevoza, prijevoza unutarnjim plovnim putovima te kabotažu u pomorskom prijevozu.

2. Vijeće za stabilizaciju i pridruživanje može dati preporuke da se poboljšaju poslovni nastan i djelovanje u područjima koja su obuhvaćena stavkom 1.

Članak 51.

1. Odredbe članaka 48. i 49. ne sprečavaju bilo koju od stranaka da primjenjuje posebna pravila koja se odnose na poslovni nastan i djelovanje na njezinu području podružnica trgovačkih društava druge stranke koje nisu osnovane na području prve stranke, pod uvjetom da su ta pravila opravdana pravnim ili tehničkim razlikama između tih podružnica i podružnica trgovačkih društava osnovanih na njezinu području ili, iz opreza, u pogledu financijskih usluga.

2. Razlika u tretmanu ne izlazi izvan onog što je strogo potrebno zbog takvih pravnih ili tehničkih razlika ili, iz opreza, u pogledu financijskih usluga.

Članak 52.

Kako bi se državljanima Zajednice i državljanima bivše jugoslavenske republike Makedonije olakšalo započinjanje i bavljenje zakonski uređenim profesionalnim djelatnostima u bivšoj jugoslavenskoj republici Makedoniji odnosno Zajednici, Vijeće za stabilizaciju i pridruživanje ispituje koji su koraci potrebni za uzajamno priznavanje kvalifikacija. U tu svrhu ono može poduzeti sve potrebne mjere.

Članak 53.

1. Trgovačko društvo Zajednice ili trgovačko društvo iz bivše jugoslavenske republike Makedonije s poslovnim nastanom na području bivše jugoslavenske republike Makedonije odnosno Zajednice ima pravo zapošljavati, izravno ili preko neke od svojih društava kćeri ili podružnica, na području bivše jugoslavenske republike Makedonije odnosno Zajednice, u skladu sa zakonodavstvom koje je na snazi u zemlji osnivanja, zaposlenike koji su državljani država članica odnosno bivše jugoslavenske republike Makedonije, pod uvjetom da su oni ključno osoblje u smislu stavka 2. te da ih zapošljavaju isključivo trgovačka društva, njihova društva kćeri ili podružnice. Boravišnom i radnom dozvolom tih zaposlenika obuhvaćeno je samo vrijeme trajanja takvog radnog odnosa.

2. Ključno osoblje gore spomenutih trgovačkih društava, u daljnjem tekstu, „organizacije”, jesu „osobe premještene unutar društva” u smislu točke (c) ovog stavka, a u okviru sljedećih kategorija, pod uvjetom da je ta organizacija pravna osoba te da su te osobe u njoj bile zaposlene ili da su djelovale kao partneri (s izuzetkom većinskih članova) najmanje godinu dana neposredno prije premještaja: (a) osobe koje u organizaciji imaju viši položaj, koje u prvom redu upravljaju poslovanjem poduzeća i koje se uglavnom nalaze pod općim nadzorom ili rukovodstvom uprave ili dioničara društva, odnosno osobe koje obnašaju neku istovjetnu dužnost, uključujući: — upravljanje osnivanjem odjela ili pododjela društva, — praćenje i nadziranje rada drugih zaposlenika koji obavljaju nadzorne, stručne ili voditeljske poslove, — ovlasti za osobno zapošljavanje i otpuštanje djelatnika, odnosno davanje preporuka u vezi sa zapošljavanjem, otpuštanjem ili drugim kadrovskim poslovima; (b) osobe koje rade u organizaciji, koje posjeduju posebna znanja bitna za pružanje usluga, služenje opremom za istraživanja, primjenu tehnika ili vođenje poslovanja društva. Osim znanja usko povezanih s tim društvom, ocjena takvih znanja može odražavati i visok stupanj stručne osposobljenosti u odnosu na određenu vrstu posla ili djelatnosti koja zahtijeva točno određeno stručno znanje, uključujući članstvo u ovlaštenoj strukovnoj udruzi; (c) „osoba premještena unutar društva” znači fizičku osobu koja radi u određenoj organizaciji na području jedne od stranaka, ali je u obavljanju gospodarskih djelatnosti privremeno premještena na područje druge stranke. Ta organizacija mora imati svoje glavno mjesto obavljanja poslovne djelatnosti na području jedne od stranaka, a premještaj se mora obaviti u društvo (podružnicu, društvo kći) koje je dio te organizacije i koje u stvarnosti obavlja slične gospodarske djelatnosti na području druge stranke.

3. Ulazak i privremena prisutnost državljana bivše jugoslavenske republike Makedonije odnosno Zajednice na području Zajednice odnosno bivše jugoslavenske republike Makedonije dopuštaju se u slučaju da su ti predstavnici trgovačkih društava osobe koje u trgovačkom društvu obnašaju neku višu dužnost u smislu stavka 2. točke (a) ovog članka te da su u određenoj državi članici odnosno bivšoj jugoslavenskoj republici Makedoniji odgovorne za uspostavu društva kćeri ili podružnice nekog trgovačkog društva bivše jugoslavenske republike Makedonije u državi članici, odnosno za uspostavu društva kćeri ili podružnice nekog trgovačkog društva Zajednice u bivšoj jugoslavenskoj republici Makedoniji, u slučaju kada: — ti predstavnici nisu uključeni u obavljanje izravne prodaje ili u pružanje usluga, i — to trgovačko društvo svoje glavno mjesto poslovanja ima izvan Zajednice odnosno bivše jugoslavenske republike Makedonije te da u toj državi članici odnosno bivšoj jugoslavenskoj republici Makedoniji nema drugog predstavnika, ured, podružnicu ili društvo kćer.

Članak 54.

Tijekom prvih četiriju godina od dana stupanja na snagu ovog Sporazuma bivša jugoslavenska republika Makedonija može uvesti mjere koje odstupaju od odredaba ovog poglavlja u pogledu prava poslovnog nastana trgovačkih društava i državljana Zajednice, i to u određenim gospodarskim granama koje:

— prolaze kroz restrukturiranje ili se suočavaju s ozbiljnim teškoćama, posebno ako one za sobom povlače ozbiljne socijalne probleme u bivšoj jugoslavenskoj republici Makedoniji, ili

— su suočene s gubitkom ili drastičnim smanjenjem ukupnog udjela na tržištu koje društva ili državljani bivše jugoslavenske republike Makedonije imaju u tom sektoru ili gospodarskoj grani u bivšoj jugoslavenskoj republici Makedoniji, ili

— su gospodarske grane u nastajanju bivšoj jugoslavenskoj republici Makedoniji.

Takve mjere:

i. prestaju se primjenjivati najkasnije dvije godine od završetka prve faze prijelaznog razdoblja;

ii. moraju biti razumne i potrebne kako bi se popravilo stanje; i

iii. ne uvode diskriminaciju u pogledu djelatnosti koje obavljaju trgovačka društva ili državljani Zajednice koji u trenutku uvođenja tih mjera već imaju poslovni nastan na području bivše jugoslavenske republike Makedonije, a u odnosu na trgovačka društva ili državljane iz bivše jugoslavenske republike Makedonije.

Pri osmišljavanju i primjeni tih mjera bivša jugoslavenska republika Makedonija, kad god je to moguće, trgovačkim društvima i državljanima Zajednice odobrava povlašteni tretman, a u svakom slučaju tretman koji nije manje povoljan od tretmana koji jamči društvima ili državljanima iz bilo koje treće zemlje. Prije donošenja tih mjera bivša jugoslavenska republika Makedonija savjetuje se s Vijećem za stabilizaciju i pridruživanje te ne započinje s njihovom primjenom prije isteka razdoblja od mjesec dana od obavješćivanja Vijeća za stabilizaciju i pridruživanje o konkretnim mjerama koje namjerava uvesti, osim ako opasnost od nenadoknadive štete nalaže poduzimanje hitnih mjera, u kojem se slučaju bivša jugoslavenska republika Makedonija savjetuje s Vijećem za stabilizaciju i pridruživanje neposredno po njihovu usvajanju.

Po isteku četvrte godine od stupanja na snagu ovog Sporazuma bivša jugoslavenska republika Makedonija može uvesti te mjere ili nastaviti s njihovom provedbom jedino uz suglasnost Vijeća za stabilizaciju i pridruživanje i pod uvjetima koje ono odredi.







POGLAVLJE III.

PRUŽANJE USLUGA

Članak 55.

1. U skladu sa sljedećim odredbama stranke se obvezuju poduzeti nužne korake kako bi postupno omogućavale da usluge pružaju trgovačka društva ili državljani Zajednice odnosno bivše jugoslavenske republike Makedonije s poslovnim nastanom na području stranke kojoj ne pripada osoba kojoj su te usluge namijenjene.

2. Usporedno s procesom liberalizacije koji je spomenut u stavku 1., stranke dopuštaju privremeno kretanje fizičkih osoba koje pružaju usluge ili onih koje pružatelj usluga zapošljava kao ključno osoblje u smislu članka 53., uključujući fizičke osobe koje su predstavnici trgovačkog društva ili državljana Zajednice ili bivše jugoslavenske republike Makedonije i koje traže privremeni ulazak radi vođenja pregovora o prodaji usluga ili sklapanja ugovora o prodaji usluga za toga pružatelja usluga kada ti predstavnici nisu uključeni u obavljanje izravne prodaje korisnicima ili samostalno pružanje usluga.

3. Nakon druge faze prijelaznog razdoblja Vijeće za stabilizaciju i pridruživanje poduzima mjere nužne za postupnu provedbu odredaba stavka 1. Pri tome se vodi računa o napretku koji su stranke postigle u usklađivanju svojih prava.

Članak 56.

1. Stranke ne poduzimaju mjere ni radnje koje bi uvjete pod kojima usluge pružaju državljani ili trgovačka društva Zajednice i bivše jugoslavenske republike Makedonije s poslovnim nastanom na području stranke kojoj ne pripada osoba kojoj su te usluge namijenjene, bitno ograničile u odnosu na stanje zatečeno na dan koji prethodi danu stupanja na snagu ovog Sporazuma.

2. Ako jedna stranka smatra da mjere koje je druga stranka uvela nakon stupanja Sporazuma na snagu dovode do stanja koje je u pogledu pružanja usluga bitno restriktivnije od stanja zatečenog na dan stupanja Sporazuma na snagu, ona može od druge stranke zahtijevati da započne savjetovanja.

Članak 57.

U pružanju prometnih usluga između Zajednice i bivše jugoslavenske republike Makedonije primjenjuju se ove odredbe:

1. s obzirom na kopneni promet, odnosom između stranaka upravlja Sporazum između Europske zajednice i bivše jugoslavenske republike Makedonije za područje prometa koji je stupio na snagu 28. studenoga 1997. Stranke potvrđuju važnost koju pridaju ispravnoj provedbi ovog Sporazuma;

2. s obzirom na međunarodni pomorski promet, stranke se obvezuju na učinkovitu primjenu načela neograničenog pristupa tržištu i prometu na komercijalnoj osnovi. (a) Prethodna odredba ne utječe na prava i obveze prema Kodeksu Ujedinjenih naroda o poslovanju linijskih konferencija na način kako ga primjenjuje jedna ili druga stranka ovog Sporazuma. Nekonferencijski linijski brodari mogu se slobodno natjecati s konferencijskim brodarom sve dok se pridržavaju načela poštenog tržišnog natjecanja na komercijalnoj osnovi; (b) stranke potvrđuju svoje opredjeljenje za okružje slobodnog tržišnog natjecanja kao osnovne značajke prometa krutog i tekućeg rasutog tereta.

3. U primjeni načela iz stavka 2. stranke: (a) ne smiju unositi klauzule o podjeli tereta u buduće bilateralne sporazume s trećim zemljama, osim u iznimnim okolnostima u kojima linijski brodari s područja jedne ili druge stranke ovog Sporazuma u protivnom ne bi imali stvarnu priliku prometovati u treću zemlju ili iz nje radi obavljanja trgovine; (b) zabranjuju dogovore u vezi s podjelom tereta u budućim bilateralnim sporazumima koja se odnose na promet krutog i tekućeg rasutog tereta; (c) stupanjem na snagu ovog Sporazuma ukidaju sve jednostrane mjere te administrativne, tehničke i druge prepreke koje bi mogle imati ograničavajući ili diskriminirajući učinak na slobodno pružanje usluga u međunarodnom pomorskom prometu.

4. Kako bi se zajamčio usklađeni razvoj i postupna liberalizacija prometa između stranaka, a u skladu s njihovim uzajamnim komercijalnim potrebama, uvjeti obostranog pristupa tržištu u zračnom prometu uređuju se posebnim sporazumima, o kojima će stranke pregovarati nakon stupanja na snagu ovog Sporazuma.

5. Prije sklapanja sporazuma iz stavka 4. stranke ne smiju poduzimati bilo kakve mjere ili radnje koje više ograničavaju ili diskriminiraju u odnosu na stanje zatečeno prije stupanja na snagu ovog Sporazuma.

6. Tijekom prijelaznog razdoblja bivša jugoslavenska republika Makedonija mora prilagoditi svoje zakonodavstvo, uključujući administrativne, tehničke i druge propise, zakonodavstvu Zajednice koje se u određenom trenutku primjenjuje u zračnom i kopnenom prometu, i to u onoj mjeri u kojoj to služi liberalizaciji i obostranom pristupu tržištima obiju stranaka te omogućuje kretanje putnika i robe. Usporedno sa zajedničkim napretkom u ostvarivanju ciljeva postavljenih u ovom poglavlju, Vijeće za stabilizaciju i pridruživanje ispituje načine stvaranja uvjeta koji su potrebni za unaprjeđivanje slobode pružanja usluga u zračnom i kopnenom prometu.







POGLAVLJE I.

TEKUĆA PLAĆANJA I KRETANJE KAPITALA

Članak 58.

Stranke se obvezuju odobravati sva plaćanja i transfere na tekući račun bilance plaćanja između Zajednice i bivše jugoslavenske republike Makedonije u slobodnoj konvertibilnoj valuti i u skladu s odredbama članka VIII. Statuta Međunarodnog monetarnog fonda.

Članak 59.

1. U pogledu transakcija na kapitalnom računu i financijskom računu bilance plaćanja od stupanja na snagu ovog Sporazuma stranke osiguravaju slobodno kretanje kapitala koji se odnosi na izravna ulaganja u društva koja su ustanovljena u skladu s pravom zemlje domaćina i ulaganja koja su obavljena u skladu s odredbama poglavlja II., glave V., kao i likvidaciju ili povrat tih ulaganja i bilo kakve dobiti koja iz njih proizlazi.

2. U pogledu transakcija na kapitalnom i financijskom računu bilance plaćanja od stupanja na snagu ovog Sporazuma stranke osiguravaju slobodno kretanje kapitala s obzirom na potraživanja koja se odnose na trgovačke transakcije ili pružanje usluga u kojima sudjeluje osoba koja ima boravište u jednoj od stranaka, te na financijske zajmove i kredite s rokom dospijeća duljim od jedne godine.

Također osiguravaju, od početka druge faze, slobodno kretanje kapitala koje se odnosi na portfeljna ulaganja i financijske zajmove i kredite s rokom dospijeća kraćim od godine dana.

3. Ne dovodeći u pitanje stavak 1., stranke ne uvode nikakva nova ograničenja na kretanje kapitala i tekuća plaćanja između osoba s boravištem u Zajednici i bivšoj jugoslavenskoj republici Makedoniji i ne ograničavaju dodatno postojeća rješenja.

4. Ne dovodeći u pitanje odredbe članka 58. i ovog članka, kada u iznimnim okolnostima kretanje kapitala između Zajednice i bivše jugoslavenske republike Makedonije uzrokuje ili prijeti uzrokovanjem ozbiljnih teškoća u funkcioniranju tečajne politike ili monetarne politike u Zajednici ili bivšoj jugoslavenskoj republici Makedoniji, Zajednica, odnosno bivša jugoslavenska republika Makedonija može poduzeti zaštitne mjere u pogledu kretanja kapitala između Zajednice i bivše jugoslavenske republike Makedonije za razdoblje ne dulje od šest mjeseci, ako su takve mjere nužne.

5. Stranke se međusobno savjetuju o olakšavanju kretanja kapitala između Zajednice i bivše jugoslavenske republike Makedonije radi promicanja ciljeva ovog Sporazuma.

Članak 60.

1. Tijekom prve faze Stranke poduzimaju mjere koje omogućavaju stvaranje potrebnih uvjeta za daljnju postupnu primjenu pravila Zajednice o slobodnom kretanju kapitala.

2. Do kraja prve faze Vijeće za stabilizaciju i pridruživanje utvrđuje načine potpune primjene pravila Zajednice o kretanju kapitala.







POGLAVLJE V.

OPĆE ODREDBE

Članak 61.

1. Primjena odredaba ove glave može se ograničiti na temelju javnog poretka, javne sigurnosti ili javnog zdravlja.

2. One se ne primjenjuju na aktivnosti koje su na području bilo koje stranke povezane, makar i povremeno, s izvršavanjem službenih ovlasti.

Članak 62.

Za potrebe ove glave ništa iz ovog Sporazuma ne sprečava stranke da primjenjuju svoje zakone i ostale propise koji se odnose na ulazak i boravak, zapošljavanje, radne uvjete, poslovni nastan fizičkih osoba i pružanje usluga, pod uvjetom da ih pritom ne primjenjuju na takav način da poništavaju ili umanjuju koristi koje ima bilo koja od stranaka na temelju uvjeta iz određene odredbe ovog Sporazuma. Ova odredba ne dovodi u pitanje primjenu članka 61.

Članak 63.

Odredbe ove glave također se primjenjuju na trgovačka društva koja su pod nadzorom i isključivo u zajedničkom vlasništvu društava ili državljana bivše jugoslavenske republike Makedonije i društava ili državljana Zajednice.

Članak 64.

1. Tretman najpovlaštenije nacije, dodijeljen u skladu s odredbama ove glave, ne primjenjuje se na porezne povlastice koje stranke pružaju ili će pružati u budućnosti na temelju sporazuma čija je svrha izbjeći dvostruko oporezivanje ili druge porezne dogovore.

2. Nijedna od odredaba ove glave ne tumači se kao sprečavanje stranaka da usvoje ili provedu bilo koju mjeru čiji je cilj sprečavanje izbjegavanja ili utaje poreza u skladu s poreznim odredbama sporazuma o izbjegavanju dvostrukog oporezivanja i drugih poreznih dogovora ili domaćeg fiskalnog zakonodavstva.

3. Nijedna od odredaba ove glave ne tumači se kao sprečavanje država članica ili bivše jugoslavenske republike Makedonije da u primjeni relevantnih odredaba svog fiskalnog zakonodavstva razlikuju porezne obveznike koji nisu u istoj situaciji, posebno s obzirom na njihovo boravište.

Članak 65.

1. Stranke nastoje, kad god je to moguće, izbjeći nametanje restriktivnih mjera, uključujući mjere koje se odnose na uvoz, radi bilance plaćanja. Stranka koja usvoji takve mjere dostavlja, što je prije moguće, drugoj stranci raspored njihova ukidanja.

2. Kada se jedna ili više država članica ili bivša jugoslavenska republika Makedonija nalaze u ozbiljnim teškoćama u vezi s bilancom plaćanja ili im takve teškoće prijete, Zajednica ili bivša jugoslavenska republika Makedonija, ovisno o situaciji, mogu u skladu s uvjetima utvrđenima u Sporazumu o WTO-u usvojiti restriktivne mjere, uključujući mjere koje se odnose na uvoz, koje će biti ograničenog trajanja, a koje ne mogu prekoračiti ono što je strogo potrebno da bi se popravila bilanca plaćanja. Zajednica ili bivša jugoslavenska republika Makedonija, ovisno o situaciji, o tome smjesta obavješćuje drugu stranku.

3. Restriktivne se mjere ne primjenjuju na transfere koji se odnose na ulaganja, posebno ne na povrat uloženog ili ponovno uloženog iznosa, ili bilo kakvih prihoda koji iz njih proizlaze.

Članak 66.

Odredbe ove glave postupno se prilagođavaju, posebno u svjetlu zahtjeva koji proizlaze iz članka V. Općeg sporazuma o trgovini uslugama (GATS).

Članak 67.

Odredbe ovog Sporazuma ne dovode u pitanje primjenu bilo koje mjere koju je donijela jedna od stranaka, nužne radi sprečavanja izbjegavanja mjera koje se odnose na pristup trećih zemalja njezinu tržištu na temelju odredaba ovog Sporazuma.







GLAVA VI.

USKLAĐIVANJE I PROVEDBA ZAKONODAVSTVA

Članak 68.

1. Stranke priznaju važnost usklađivanja postojećeg i budućeg zakonodavstva bivše jugoslavenske republike Makedonije sa zakonodavstvom Zajednice. Bivša jugoslavenska republika Makedonija nastoji osigurati postupno usklađivanje svojeg zakonodavstva za zakonodavstvom Zajednice.

2. Postupno usklađivanje zakonodavstva odvijat će se u dvije faze.

3. Usklađivanje zakonodavstva započinje danom potpisivanja Sporazuma, a traje kako je objašnjeno u članku 5. te se proširuje i na određene temeljne elemente pravne stečevine Zajednice koji se odnose na unutarnje tržište, kao i na druga područja povezana s trgovinom, a na temelju programa koji se treba utvrditi u suradnji s Komisijom Europskih zajednica. Bivša jugoslavenska republika Makedonija u koordinaciji s Komisijom Europskih zajednica također definira, načine praćenja provedbe usklađivanja zakonodavstva i radnji koje treba poduzimati u vezi s njegovom provedbom, uključujući reformu pravosuđa.

Postavit će se rokovi za područja tržišnog natjecanja, intelektualnog vlasništva, normi i certificiranja, javne nabave i zaštite podataka. Usklađivanje zakonodavstva u drugim sektorima unutarnjeg tržišta bit će obveza koja će se trebati ispuniti na kraju prijelaznog razdoblja.

4. Tijekom druge faze prijelaznog razdoblja utvrđene u članku 5. usklađivanje zakonodavstva proširuje se na elemente pravne stečevine koje ne obuhvaća prethodni stavak.

Članak 69.

Tržišno natjecanje i ostale gospodarske odredbe

1. Sljedeće nije u skladu s ispravnim funkcioniranjem Sporazuma, u mjeri u kojoj može utjecati na trgovinu između Zajednice i bivše jugoslavenske republike Makedonije: i. svi sporazumi između poduzetnika, odluke udruženja poduzetnika i usklađena praksa između poduzetnika, čiji je cilj ili učinak sprečavanje, ograničavanje ili narušavanje tržišnog natjecanja; ii. zlouporaba vladajućeg položaja jednog ili više poduzetnika na području Zajednice ili bivše jugoslavenske republike Makedonije u cjelini, ili u njihovim značajnim dijelovima; iii. svaka javna potpora koja narušava ili prijeti narušavanjem tržišnog natjecanja davanjem prednosti nekim poduzetnicima ili nekim proizvodima.

2. Svako postupanje suprotno ovomu članku ocjenjuje se na temelju kriterija koji proizlaze iz primjene pravila članaka 81., 82. i 87. Ugovora o osnivanju Europske zajednice.

3. (a) Za potrebe primjene odredaba stavka 1. točke iii. stranke prihvaćaju da se tijekom prve četiri godine od stupanja na snagu ovog Sporazuma svaka državna potpora koju dodjeljuje bivša jugoslavenska republika Makedonija ocjenjuje, uzimajući u obzir činjenicu da se bivša jugoslavenska republika Makedonija smatra područjem koje je istovjetno područjima Zajednice koja su opisana u članku 87. stavku (3) točki (a) Ugovora o osnivanju Europske zajednice. (b) Svaka stranka osigurava transparentnost u području javne potpore, tako što, inter alia, drugu stranku godišnje izvješćuje o ukupnom iznosu i distribuciji dane potpore te, na zahtjev, dostavlja podatke o državnim potporama. Na zahtjev jedne od stranaka druga stranka osigurava informacije o određenim pojedinačnim slučajevima javne potpore.

Svaka stranka osigurava primjenu odredaba ovog članka u roku od pet godina od stupanja na snagu Sporazuma.

4. U pogledu proizvoda iz poglavlja II., glave IV.: — stavak 1. točka iii. ne primjenjuje se, — svako postupanje suprotno stavku 1. točki i. ocjenjuje se prema kriterijima koje je utvrdila Zajednica na temelju članaka 36. i 37. Ugovora o osnivanju Europske zajednice i posebnih instrumenata Zajednice koji su usvojeni na toj osnovi.

5. Ako Zajednica ili bivša jugoslavenska republika Makedonija smatra da je određeno postupanje nespojivo s uvjetima iz stavka 1., i: — ako takvo postupanje uzrokuje ili prijeti da će uzrokovati ozbiljne štete interesima druge stranke ili materijalne štete njenoj domaćoj industriji, uključujući njene uslužne djelatnosti, može poduzeti odgovarajuće mjere nakon savjetovanja unutar Vijeća za stabilizaciju i pridruživanje ili trideset radnih dana nakon što je upućena na takvo savjetovanje.

U slučaju postupanja koja nisu u skladu sa stavkom l. točkom iii. te se odgovarajuće mjere mogu, gdje se na njih primjenjuje Sporazum o WTO-u, usvojiti samo u skladu s njime utvrđenim postupcima i uvjetima ili odgovarajućim internim zakonodavstvom Zajednice.

6. Stranke razmjenjuju informacije uzimajući u obzir ograničenja koja na njih postavljaju uvjeti profesionalne i poslovne povjerljivosti.

Članak 70.

S obzirom na javna poduzeća i poduzeća kojima su dodijeljena posebna ili isključiva prava, svaka stranka osigurava da se, od treće godine od stupanja na snagu ovog Sporazuma, poštuju načela Ugovora o osnivanju Europske zajednice, posebno njegov članak 86.

Članak 71.

Intelektualno, industrijsko i trgovačko vlasništvo

1. Sukladno odredbama ovog članka i Priloga VII., stranke potvrđuju važnost koju pridaju osiguranju odgovarajuće i učinkovite zaštite i provedbe prava intelektualnog, industrijskog i trgovačkog vlasništva.

2. Bivša jugoslavenska republika Makedonija poduzima nužne mjere kako bi najkasnije pet godina od stupanja na snagu ovog Sporazuma zajamčila razinu zaštite intelektualnog, industrijskog i trgovačkog vlasništva koja je slična zaštiti koja postoji u Zajednici, uključujući učinkovita sredstva za provedbu tih prava.

3. Bivša jugoslavenska republika Makedonija obvezuje se, u gore navedenom razdoblju, pristupiti multilateralnim konvencijama o pravima intelektualnog, industrijskog i trgovačkog vlasništva iz Priloga VII.

Ako se pojave problemi u području intelektualnog, industrijskog i trgovačkog vlasništva koji utječu na trgovinske uvjete, oni se hitno moraju uputiti Vijeću za stabilizaciju i pridruživanje, na zahtjev bilo koje od stranaka, radi postizanja obostrano zadovoljavajućih rješenja.

Članak 72.

Javne nabave

1. Stranke smatraju da je željeni cilj otvaranje pristupa nadmetanju za sklapanje ugovora o javnim nabavama na temelju nediskriminacije i uzajamnosti, posebno u skladu s pravilima WTO-a.

2. Trgovačkim društvima iz bivše jugoslavenske republike Makedonije, bez obzira na to imaju li poslovni nastan u Zajednici ili ne, od stupanja na snagu ovog Sporazuma omogućuje se pristup natječajima o javnim nabavama u Zajednici, prema pravilima o nabavama koja vrijede u Zajednici, pod uvjetima ne manje povoljnima od uvjeta koji se primjenjuju na trgovačka društva Zajednice.

Gornje odredbe također se primjenjuju na ugovore s područja komunalnih usluga nakon što vlada bivše jugoslavenske republike Makedonije usvoji zakonodavstvo kojim se na to područje uvode pravila Zajednice. Zajednica periodično provjerava je li bivša jugoslavenska republika Makedonija stvarno uvela takvo zakonodavstvo.

Trgovačkim društvima Zajednice koja nemaju poslovni nastan u bivšoj jugoslavenskoj republici Makedoniji omogućuje se pristup natječajima o javnim nabavama u bivšoj jugoslavenskoj republici Makedoniji u skladu sa zakonom o javnoj nabavi, pod uvjetima ne manje povoljnima od uvjeta koji se primjenjuju na društva iz bivše jugoslavenske republike Makedonije, najkasnije pet godina od stupanja na snagu ovog Sporazuma. Trgovačka društva Zajednice s poslovnim nastanom u bivšoj jugoslavenskoj republici Makedoniji, prema odredbama poglavlja 2. glave V., imaju pristup natječajima o javnim nabavama pod uvjetima ne manje povoljnima od onih koji se primjenjuju na društva iz bivše jugoslavenske republike Makedonije stupanjem na snagu ovog Sporazuma.

Vijeće za stabilizaciju i pridruživanje periodično ispituje mogućnost da bivša jugoslavenska republika Makedonija svim trgovačkim društvima Zajednice omogući pristup natječajima o javnim nabavama u bivšoj jugoslavenskoj republici Makedoniji.

3. Što se tiče poslovnog nastana, djelovanja, pružanja usluga između Zajednice i bivše jugoslavenske republike Makedonije te zapošljavanja i kretanja radne snage, što je povezano s izvršavanjem ugovora o javnim nabavama, primjenjuju se odredbe članaka od 44. do 67.

Članak 73.

Normizacija, mjeriteljstvo, ovlašćivanje i ocjena sukladnosti

1. Bivša jugoslavenska republika Makedonija poduzima potrebne mjere kako bi postupno postigla usklađenost s tehničkim propisima Zajednice i europskom normizacijom, mjeriteljstvom i ovlašćivanjem te postupcima za ocjenu sukladnosti.

2. U tu svrhu stranke: — promiču uporabu tehničkih propisa Zajednice i europskih norma te postupaka ispitivanja i ocjene sukladnosti, — sklapaju, prema potrebi, europske protokole za ocjenu sukladnosti, — potiču razvoj infrastrukture za kakvoću: normizaciju, mjeriteljstvo, ovlašćivanje i ocjenu sukladnosti, — promiču sudjelovanje u radu specijaliziranih europskih organizacija (CEN, CENELEC, ETSI, EA, WELMEC, EUROMED itd.).







GLAVA VII.

PRAVOSUĐE I UNUTARNJI POSLOVI

Članak 74.

Jačanje institucija i vladavine prava

U suradnji na području pravosuđa i unutarnjih poslova stranke posebnu važnost pridaju jačanju institucija na svim razinama u području uprave općenito, a posebno u provođenju prava i u pravosudnim mehanizmima. Ovo uključuje konsolidaciju vladavine prava. Suradnja na području pravosuđa usredotočuje se posebno na neovisnost sudstva, poboljšanje njegove učinkovitosti i na izobrazbu pravne struke.

Članak 75.

Vize, granična kontrola, azil i migracija

1. Stranke surađuju na područjima viza, granične kontrole, azila i migracije i utvrđuju okvire za suradnju u tim područjima, uključujući suradnju na regionalnoj razini.

2. Suradnja u pitanjima iz stavka 1. temelji se na međusobnim savjetovanjima i uskoj koordinaciji između stranaka te bi trebala uključivati tehničku i administrativnu pomoć u: — razmjeni informacija o zakonodavstvu i praksi, — izradi zakonodavstva, — povećanju učinkovitosti institucija, — izobrazbi osoblja, — sigurnosti putnih isprava i otkrivanju lažnih isprava.

3. Suradnja se posebno usredotočuje: — u području azila na izradu i primjenu nacionalnog zakonodavstva kako bi se dostigli standardi iz Ženevske konvencije iz 1951. radi osiguravanja poštovanja načela zabrane protjerivanja, — u području legalnih migracija na pravila ulaska te na prava i status osoba kojima je odobren ulazak. U vezi s migracijom stranke su suglasne osigurati pravedni tretman državljanima drugih zemalja koji zakonito borave na njihovu području i promicati politiku integracije radi osiguravanja prava i obveza koji su usporedivi s pravima i obvezama koje imaju njihovi državljani.

Vijeće za stabilizaciju i pridruživanje može predložiti dodatna područja suradnje u skladu s ovim člankom.

Članak 76.

Sprečavanje i kontrola ilegalnog useljavanja; ponovni prihvat

1. Stranke su suglasne surađivati radi sprečavanja i kontrole ilegalnog useljavanja. U tu svrhu: — bivša jugoslavenska republika Makedonija suglasna je ponovno prihvatiti sve svoje državljane koji se ilegalno nalaze na području neke države članice na njezin zahtjev i bez dodatnih formalnosti, čim se te osobe potvrdno identificiraju kao takve, — također, svaka je država članica Europske unije suglasna ponovno prihvatiti sve svoje državljane koji se ilegalno nalaze na području bivše jugoslavenske republike Makedonije na njezin zahtjev i bez dodatnih formalnosti, čim se te osobe potvrdno identificiraju kao takve.

Države članice Europske unije i bivša jugoslavenska republika Makedonija svojim će državljanima osigurati odgovarajuće osobne isprave te će im za to pružiti potrebnu administrativnu podršku.

2. Stranke su suglasne da se, na zahtjev, sklopi sporazum između bivše jugoslavenske republike Makedonije i Europske zajednice kojim se uređuju posebne obveze bivše jugoslavenske republike Makedonije i država članica Europske unije za ponovni prihvat, uključujući obvezu ponovnog prihvata državljana drugih zemalja i osoba bez državljanstva.

3. Do sklapanja sporazuma sa Zajednicom iz stavka 2. bivša jugoslavenska republika Makedonija suglasna je sklopiti, na zahtjev neke države članice, bilateralne sporazume s pojedinim državama članicama Europske unije kojima se uređuju posebne obveze ponovnog prihvata između bivše jugoslavenske republike Makedonije i dotične države članice, uključujući obvezu ponovnog prihvata državljana drugih zemalja i osoba bez državljanstva.

4. Vijeće za stabilizaciju i pridruživanje ispituje koji bi se dodatni zajednički napori mogli uložiti radi sprečavanja i kontrole ilegalnog useljavanja, uključujući trgovinu ljudima.

Članak 77.

Suzbijanje pranja novca

1. Stranke su suglasne da je nužno ulagati napore i surađivati kako bi spriječile uporabu svojih financijskih sustava za pranje prihoda stečenih od kaznenih djela općenito, a posebno od kaznenih djela povezanih s drogom.

2. Suradnja u tom području može uključivati administrativnu i tehničku pomoć radi razvoja provedbe propisa i omogućivanja učinkovitog funkcioniranja odgovarajućih standarda i mehanizama za sprečavanje pranja novca, istovjetnih onima koje je usvojila Zajednica i međunarodni forumi na ovom području.

Članak 78.

Sprečavanje i suzbijanje kriminala i drugih nezakonitih aktivnosti

1. Stranke su suglasne surađivati u suzbijanju i sprečavanju kaznenih i nezakonitih aktivnosti, organiziranih ili drugih, kao što su: — trgovina ljudima, — protuzakonite gospodarske aktivnosti, posebno korupcija, nezakonite transakcije robom kao što je industrijski otpad, radioaktivni materijal i promet nezakonitim ili krivotvorenim proizvodima, — nedopuštena trgovina drogom i psihotropnim tvarima, — krijumčarenje, — nedopuštena trgovina oružjem, — terorizam.

Suradnja u navedenim pitanjima predmet je savjetovanja i bliske koordinacije između stranaka.

2. Tehnička i administrativna pomoć u tom području može uključivati: — izradu nacionalnog zakonodavstva u području kaznenog prava, — povećanje učinkovitosti institucija zaduženih za suzbijanje i sprečavanje kriminala, — osposobljavanje osoblja i razvoj istražnih sredstava, — oblikovanje mjera za sprečavanje kriminala.

Članak 79.

Suradnja u vezi s nedopuštenim drogama

1. Stranke surađuju u granicama svojih ovlasti i nadležnosti kako bi osigurale uravnotežen i integriran pristup kontroli droga. Politika i aktivnosti kontrole droga usmjeravaju se na smanjivanje opskrbe, trgovine i potražnje za nedopuštenim drogama te na učinkovitiju kontrolu prekurzora.

2. Stranke se dogovaraju o potrebnim metodama suradnje za postizanje tih ciljeva. Aktivnosti se temelje na zajednički dogovorenim načelima u skladu sa strategijom EU-a za kontrolu droga.

3. Suradnja između stranaka sastoji se od tehničke i administrativne pomoći, posebno u ovim područjima: izradi nacionalnog zakonodavstva i politika, osnivanju institucija i informativnih centara, osposobljavanju osoblja, istraživanjima u vezi s drogama i sprečavanju zlouporabe prekurzora za nedopuštenu proizvodnju droga. Stranke se mogu dogovoriti o uključivanju drugih područja.







GLAVA VIII.

POLITIKE SURADNJE

Članak 80.

1. Zajednica i bivša jugoslavenska republika Makedonija uspostavljaju blisku suradnju čiji je cilj doprinos razvoju i rastu bivše jugoslavenske republike Makedonije. Takvom se suradnjom jačaju postojeće gospodarske veze na najširim mogućim temeljima i u korist obiju stranaka.

2. Politike i druge mjere bit će oblikovane kako bi omogućile gospodarski i društveni razvoj bivše jugoslavenske republike Makedonije. Te bi politike trebale osigurati da se i pitanja okoliša od samog početka u potpunosti uključe i povežu sa zahtjevima za skladan društveni razvoj.

3. Politike suradnje moraju se integrirati u regionalni okvir suradnje. Posebna će se pozornost posvetiti mjerama koje mogu poticati suradnju između bivše jugoslavenske republike Makedonije i susjednih zemalja, uključujući države članice, čime će se pridonijeti regionalnoj stabilnosti. Vijeće za stabilizaciju i pridruživanje može odrediti prioritete među politikama suradnje opisanima u daljnjem tekstu i unutar njih.

Članak 81.

Gospodarska politika

1. Zajednica i bivša jugoslavenska republika Makedonija surađuju i na taj način olakšavaju gospodarsku reformu i poboljšavaju razumijevanje temeljnih čimbenika svojih gospodarstava i primjene gospodarske politike u tržišnim gospodarstvima.

2. S tim ciljem Zajednica i bivša jugoslavenska republika Makedonija surađuju radi: — razmjene informacija o makroekonomskim rezultatima i izgledima te o razvojnim strategijama, — zajedničke analize gospodarskih pitanja od zajedničkog interesa, uključujući i oblikovanje gospodarske politike i instrumenata za njezinu provedbu.

3. Na zahtjev tijela bivše jugoslavenske republike Makedonije Zajednica može osigurati pomoć u pružanju potpore naporima bivše jugoslavenske republike Makedonije prema uvođenju potpune konvertibilnosti denara te postupnom usklađivanju njezinih politika s politikama Europskog monetarnog sustava. Suradnja će na tom području uključivati neformalnu razmjenu informacija koje se tiču načela i funkcioniranja Europskog monetarnog sustava i Europskog sustava središnjih banaka.

Članak 82.

Suradnja u području statistike

1. Suradnja u području statistike usmjerava se na razvitak učinkovitog i održivog statističkog sustava koji će biti u stanju pravodobno dati pouzdane, objektivne i točne podatke potrebne za planiranje i praćenje procesa tranzicije i reforme u bivšoj jugoslavenskoj republici Makedoniji. On omogućuje nacionalnom statističkom sustavu kojim koordinira Državni ured za statistiku da na bolji način udovolji potrebama svojih korisnika u javnoj upravi i u privatnim poduzećima. Statistički sustav mora poštovati temeljna statistička načela koja su donijeli Ujedinjeni narodi i odredbe europskog statističkog prava te se mora razvijati prema pravnoj stečevini Zajednice u području statistike.

2. U tu svrhu stranke mogu surađivati posebno: — u promicanju razvoja učinkovite statističke službe u bivšoj jugoslavenskoj republici Makedoniji, koja se temelji na odgovarajućem institucionalnom okviru, — u razvoju i održavanju nacionalnog kapaciteta prikupljanja, obrade i pružanja statističkih informacija visoke kakvoće koristeći se pritom modernim tehnologijama na najučinkovitiji način, — u pružanju odgovarajućih društveno-gospodarskih podataka gospodarskim čimbenicima iz privatnog i javnog sektora i istraživačkoj zajednici, — u omogućavanju nacionalnom statističkom sustavu da usvoji načela i standarde europskog statističkog sustava, — u osiguravanju tajnosti pojedinih podataka.

3. Suradnja na tom području uključuje, ali se ne ograničava na razmjenu informacija o metodama, sudjelovanje u odabranim radnim skupinama Eurostata te razmjenu statističkih podataka.

Članak 83.

Bankarstvo, osiguranje i ostale financijske usluge

1. Stranke surađuju s ciljem uspostavljanja i razvijanja odgovarajućeg okvira za poticanje sektora bankarskih, osiguravateljskih i financijskih usluga u bivšoj jugoslavenskoj republici Makedoniji.

Ta se suradnja usredotočuje na:

— usvajanje zajedničkog računovodstvenog sustava koji odgovara europskim standardima,

— jačanje i restrukturiranje bankarstva, osiguranja i ostalih financijskih sektora,

— poboljšanje nadzora i regulacije bankarskih i drugih financijskih usluga,

— razmjenu informacija, posebno u vezi s predloženim zakonodavstvom,

— pripremu prijevoda i pojmovnika.

2. Stranke surađuju s ciljem razvijanja učinkovitog sustava revizije u bivšoj jugoslavenskoj republici Makedoniji, slijedeći usklađene metode i postupke Zajednice.

Suradnja se usredotočuje na:

— tehničku pomoć Uredu za reviziju u bivšoj jugoslavenskoj republici Makedoniji,

— osnivanje internih jedinica za reviziju u službenim agencijama,

— razmjenu informacija u vezi sa sustavima revizija,

— normizaciju revizorske dokumentacije,

— programe izobrazbe i savjetovanja.

Članak 84.

Poticanje i zaštita ulaganja

1. Cilj je suradnje između stranaka uspostava povoljne klime za domaća i strana privatna ulaganja.

2. Posebni su ciljevi suradnje: — za bivšu jugoslavensku republiku Makedoniju poboljšanje pravnog okvira koji će pogodovati i štititi ulaganje, — sklapanje, kada je to primjereno, bilateralnih sporazuma o poticanju i zaštiti ulaganja s državama članicama, — provedba odgovarajućih rješenja u vezi s prijenosom kapitala, — poboljšanje zaštite ulaganja.

Članak 85.

Industrijska suradnja

1. Cilj je suradnje promicanje modernizacije i restrukturiranja industrije i pojedinih sektora bivše jugoslavenske republike Makedonije te industrijske suradnje između gospodarskih čimbenika obiju stranaka, posebno jačanje privatnog sektora pod uvjetima koji osiguravaju zaštitu okoliša.

2. Inicijative za industrijsku suradnju odražavat će prioritete koje su utvrdile obje stranke. One će uzeti u obzir regionalne aspekte industrijskog razvoja, pri čemu će se, gdje je to bitno, promicati transnacionalna partnerstva. Te će inicijative posebno nastojati uspostaviti odgovarajući okvir za poduzeća, poboljšati znanje i iskustvo ( know-how ) u području upravljanja te promicati tržište, tržišnu transparentnost i poslovno okruženje.

Članak 86.

Mala i srednja poduzeća

Stranke teže razvijanju i jačanju malih i srednjih poduzeća (MSP) u privatnom sektoru, osnivanju novih poduzeća u područjima koja nude mogućnost za rast i suradnju među MSP-om u Zajednici i u bivšoj jugoslavenskoj republici Makedoniji.

Članak 87.

Turizam

Suradnja između stranaka u turizmu težit će omogućivanju i poticanju turizma i turističke djelatnosti prijenosom znanja i iskustva (know-how) te sudjelovanjem bivše jugoslavenske republike Makedonije u važnim europskim turističkim organizacijama i proučavanjem mogućnosti zajedničkog djelovanja, posebno u projektima povezanima s regionalnim turizmom.

Članak 88.

Carina

1. Cilj je suradnje zajamčiti poštovanje svih odredaba koje su planirane za donošenje u području trgovine i postizanje usklađivanja carinskog sustava u bivšoj jugoslavenskoj republici Makedoniji sa sustavom u Zajednici, čime će se otvoriti put mjerama liberalizacije koje se predviđaju ovim Sporazumom.

2. Suradnja posebno uključuje: — razmjenu informacija uključujući informacije o metodama istrage, — razvoj prekogranične infrastrukture između stranaka, — mogućnost međusobnog povezivanja tranzitnih sustava Zajednice i bivše jugoslavenske republike Makedonije te uporabu Jedinstvene carinske deklaracije (JCD), — poboljšanje i pojednostavnjenje inspekcija i formalnosti oko prijevoza robe, — potporu radi uvođenja modernih carinskih informacijskih sustava.

3. Ne dovodeći u pitanje daljnju suradnju koja je predviđena ovim Sporazumom, posebno njegovim člancima 76., 77. i 78., međusobna pomoć upravnih carinskih tijela stranaka mora se odvijati u skladu s odredbama Protokola 5.

Članak 89.

Oporezivanje

Stranke će uspostaviti suradnju u području oporezivanja, uključujući mjere usmjerene na daljnju reformu fiskalnog sustava i preustroj porezne uprave radi osiguranja učinkovitosti ubiranja poreza i borbe protiv poreznih prijevara.

Članak 90.

Suradnja u području socijalne politike

1. U području zapošljavanja suradnja između stranaka posebno se usredotočuje na unaprjeđivanje službi za posredovanje u zapošljavanju i za profesionalnu orijentaciju osiguravanjem podrške i promicanjem lokalnog razvoja kao pomoći restrukturiranju industrijskog tržišta i tržišta radne snage. To uključuje i mjere kao što su studije, razmjene stručnjaka te informatičke i obrazovne aktivnosti.

2. U području socijalne sigurnosti stranke teže prilagodbi sustava socijalne sigurnosti u bivšoj jugoslavenskoj republici Makedoniji novim gospodarskim i socijalnim zahtjevima, ponajprije pružanjem usluga stručnjaka i organiziranjem informatičkih i obrazovnih aktivnosti.

3. Suradnja će između stranaka uključivati prilagodbu zakonodavstva u bivšoj jugoslavenskoj republici Makedoniji u pogledu radnih uvjeta i jednakih mogućnosti za žene i muškarce.

4. Stranke razvijaju međusobnu suradnju na poboljšanju razine zaštite zdravlja i sigurnosti radnika, uzimajući kao primjer razinu zaštite koja postoji u Zajednici.

Članak 91.

Obrazovanje i izobrazba

1. Stranke surađuju s ciljem podizanja razine općeg obrazovanja i stručnih kvalifikacija u bivšoj jugoslavenskoj republici Makedoniji uzimajući u obzir i prioritete bivše jugoslavenske republike Makedonije.

2. Program Tempus pridonijet će jačanju suradnje između stranaka na području obrazovanja i izobrazbe, promicanja demokracije, vladavine prava i gospodarske reforme.

3. Europska zaklada za izobrazbu također će pridonijeti unaprjeđivanju obrazovnih struktura i aktivnosti u bivšoj jugoslavenskoj republici Makedoniji.

Članak 92.

Kulturna suradnja

Stranke se obvezuju promicati kulturnu suradnju. Ta suradnja služi, inter alia, povećanju uzajamnog razumijevanja i poštovanja medu pojedincima, zajednicama i narodima.

Članak 93.

Informacije i komunikacija

Zajednica i bivša jugoslavenska republika Makedonija poduzet će potrebne mjere za poticanje uzajamne razmjene informacija. Prioritet će se dati programima čiji je cilj pružanje osnovnih informacija o Zajednici široj javnosti i informacija stručnim krugovima u bivšoj jugoslavenskoj republici Makedoniji o specijaliziranim područjima.

Članak 94.

Suradnja na audiovizualnom području

Stranke surađuju na promicanju audiovizualne industrije u Europi i poticanju koprodukcije u kinematografiji i na televiziji.

Stranke će koordinirati i, kada bude potrebno, uskladiti svoje politike reguliranja sadržajnih aspekata prekograničnog radiotelevizijskog emitiranja, pridajući osobitu pozornost pitanjima koja se tiču stjecanja prava intelektualnog vlasništva nad programima i satelitskim ili kablovskim emitiranjem.

Članak 95.

Elektroničke komunikacijske infrastrukture i srodne usluge

Stranke će osnažiti suradnju na području elektroničkih komunikacijskih infrastruktura, uključujući klasične telekomunikacijske mreže i relevantne elektroničke audiovizualne prijenosne mreže, te srodne usluge s ciljem da se bivša jugoslavenska republika Makedonija uskladi s pravnom stečevinom Zajednice godinu dana od stupanja na snagu ovog Sporazuma.

Ta će se suradnja usredotočiti na sljedeća prioritetna područja:

— razvoj politike,

— pravne i regulatorne aspekte,

— izgradnju institucija koje su nužne za liberalizirano okruženje,

— modernizaciju elektroničke infrastrukture bivše jugoslavenske republike Makedonije i njezinu integraciju u europske i svjetske mreže, s naglaskom na poboljšanja na regionalnoj razini,

— međunarodnu suradnju,

— suradnju s europskim strukturama, posebno sa strukturama koje se bave normizacijom,

— koordiniranje stajališta u međunarodnim organizacijama i forumima.

Članak 96.

Informacijsko društvo

Stranke su suglasne da će osnažiti suradnju na daljnjem razvijanju informacijskog društva u bivšoj jugoslavenskoj republici Makedoniji. Globalni će ciljevi biti priprema društva u cjelini za digitalno doba, privlačenje ulaganja i međusobno funkcioniranje mreža i usluga.

Tijela bivše jugoslavenske republike Makedonije će, uz pomoć Zajednice, pažljivo ispitati sve političke obveze preuzete u Europskoj uniji radi usklađivanja svojih politika s politikama Unije.

Tijela bivše jugoslavenske republike Makedonije izradit će plan usvajanja zakonodavstva Zajednice u području informacijskog društva.

Članak 97.

Zaštita potrošača

Stranke će surađivati kako bi uskladile standarde zaštite potrošača u bivšoj jugoslavenskoj republici Makedoniji sa standardima u Zajednici. Učinkovita je zaštita potrošača nužna kako bi se osiguralo primjereno funkcioniranje tržišnoga gospodarstva. Ta će zaštita ovisiti o razvoju administrativne infrastrukture radi osiguranja nadzora nad tržištem i provedbe zakona u tom području.

U tu će svrhu i u njihovu zajedničkom interesu stranke poticati i osigurati:

— usklađivanje zakonodavstva i prilagođivanje zaštite potrošača u bivšoj jugoslavenskoj republici Makedoniji zaštiti koja je na snazi u Zajednici,

— politiku aktivne zaštite potrošača, uključujući veću informiranost i razvoj neovisnih organizacija,

— učinkovitu pravnu zaštitu potrošača radi poboljšanja kakvoće potrošačke robe i održavanja odgovarajućih sigurnosnih standarda.

Članak 98.

Promet

1. Pored ovog Sporazuma između Europske zajednice i bivše jugoslavenske republike Makedonije, stranke razvijaju i jačaju suradnju na području prometa kako bi bivšoj jugoslavenskoj republici Makedoniji omogućile da: — restrukturira i modernizira prometnu i pripadajuću infrastrukturu, — poboljša kretanje putnika i roba te pristup tržištu prijevoznih usluga uklanjanjem administrativnih, tehničkih i drugih zapreka, — postigne operativne standarde koji su usporedivi sa standardima u Zajednici, — razvije prometni sustav koji će biti spojiv i usklađen sa sustavom Zajednice, — poboljša zaštitu okoliša u području prometa, smanji štetne učinke i zagađenje.

2. Suradnja uključuje ova prioritetna područja: — razvoj infrastrukture cesta, željeznica, zračnih luka, unutrašnjih plovnih putova, luka i ostalih glavnih pravaca od zajedničkog interesa, te transeuropskih i paneuropskih veza, — upravljanje željeznicama i zračnim lukama, uključujući primjerenu suradnju između odgovarajućih državnih tijela, — cestovni promet, uključujući cestovne poreze i pristojbe, te socijalne i ekološke aspekte, — kombinirani željeznički i cestovni promet, — usklađivanje statistike o međunarodnom prometu, — moderniziranje tehničke prometne opreme u skladu sa standardima Zajednice i pomoć pri dobivanju financiranja u tu svrhu, posebno za cestovno-željeznički promet, kombinirani promet i prekrcaj, — promicanje zajedničkih tehnoloških i istraživačkih programa, — usvajanje koordinirane prometne politike koja je u skladu s politikom koja se primjenjuje u Zajednici.

Članak 99.

Energetika

1. Suradnja će odražavati načela tržišne ekonomije i Ugovora o Europskoj energetskoj povelji te će se razvijati u svrhu postupne integracije europskih energetskih tržišta.

2. Suradnja mora posebno uključivati sljedeće: — stvaranje i planiranje energetske politike, uključujući modernizaciju infrastrukture, poboljšanje i diversifikaciju opskrbe te poboljšanje pristupa energetskom tržištu, uključujući olakšavanje tranzita, — upravljanje i izobrazbu u energetskom sektoru, prijenos tehnologije i znanja i iskustva ( know-how ), — promicanje štednje energije, učinkovitosti energije, obnovljive energije i proučavanje učinka proizvodnje i potrošnje energije na okoliš, — stvaranje okvirnih uvjeta za restrukturiranje javnih energetskih poduzeća i suradnju između poduzeća u tom sektoru.

Članak 100.

Poljoprivreda i poljoprivredno-industrijski sektor

Cilj je suradnje u ovom području modernizacija i restrukturiranje poljoprivrede i poljoprivredno-industrijskog sektora, upravljanje vodoprivredom, ruralni razvoj te postupno usklađivanje veterinarskog i fitosanitarnog zakonodavstva sa standardima Zajednice, kao i razvoj šumarstva i ribarstva u bivšoj jugoslavenskoj republici Makedoniji.

Članak 101.

Regionalni i lokalni razvoj

Stranke će jačati suradnju na regionalnom razvoju radi pridonošenja gospodarskom razvoju i smanjenju regionalnih nejednakosti.

Posebna će se pozornost pridavati prekograničnoj, međudržavnoj i međuregionalnoj suradnji. U tu se svrhu može organizirati razmjena informacija i stručnjaka.

Članak 102.

Suradnja u području istraživanja i tehnološkog razvoja

1. Stranke promiču bilateralnu suradnju u području civilnih znanstvenih istraživanja i tehnološkog razvoja na temelju uzajamne koristi i, uzimajući u obzir raspoloživost izvora, odgovarajući pristup njihovim relevantnim programima, podložno postojanju odgovarajuće razine učinkovite zaštite prava intelektualnog, industrijskog i trgovačkog vlasništva.

2. Znanstvena i tehnološka suradnja obuhvaća: — razmjenu znanstvenih i tehničkih informacija, — organiziranje zajedničkih znanstvenih skupova, — zajedničke aktivnosti u području istraživanja i tehnološkog razvoja, — aktivnosti u vezi s izobrazbom i programima pokretljivosti za znanstvenike, istraživače i tehničare koji su angažirani na istraživanjima i tehnološkom razvoju na objema stranama.

3. Takva se suradnja provodi prema konkretnim rješenjima, o kojima će se pregovarati i koja će biti utvrđena u skladu s postupcima koje usvoji svaka stranka, a koji će utvrđivati, inter alia , odgovarajuće odredbe o pravima intelektualnog, industrijskog i trgovačkog vlasništva.

Članak 103.

Okoliš i nuklearna sigurnost

1. Stranke razvijaju i jačaju svoju suradnju na ključnom zadatku borbe protiv degradacije okoliša radi promicanja održivosti okoliša.

2. Suradnja bi se mogla usredotočiti na ove prioritete: — suzbijanje lokalnog, regionalnog i prekograničnog zagađenja (zraka, kvalitete vode, uključujući obradu otpadnih voda te zagađenje pitke vode) te uspostavu učinkovitog praćenja, — razvoj strategija u pogledu globalnih i klimatskih pitanja, — učinkovitu, održivu i čistu proizvodnju i uporabu energije, sigurnost industrijskih postrojenja, — klasifikaciju i sigurno rukovanje kemikalijama, — smanjenje, recikliranje i sigurno odlaganje otpada i provedbu Bazelske konvencije o nadzoru prekograničnog prometa opasnog otpada i njegovu odlaganju (Basel, 1989.), — utjecaj poljoprivrede na okoliš, eroziju tla i zagađenje tla poljoprivrednim kemikalijama, — zaštitu šuma, flore i faune i očuvanje biološke raznovrsnosti, — prostorno planiranje, uključujući graditeljstvo i urbanizam, — provedbu procjene utjecaja na okoliš i strateške procjene okoliša, — kontinuirano usklađivanje zakona i propisa s normama Zajednice, — međunarodne konvencije o okolišu kojih je Zajednica stranka, — suradnju na regionalnoj i međunarodnoj razini kao i suradnju u okviru Europske agencije za okoliš, — obrazovanje i informiranje te svjesnost o pitanjima okoliša.

3. U području zaštite od prirodnih katastrofa cilj je suradnje osiguranje zaštite ljudi, životinja, imovine i okoliša od katastrofa uzrokovanih ljudskim djelovanjem. U tu bi svrhu suradnja mogla obuhvaćati ova područja: — razmjenu rezultata znanstvenih i istraživačkih razvojnih projekata, — uzajamno i rano obavješćivanje te sustave upozorenja o pogibeljnim nepogodama i njihovim posljedicama, — vježbe spašavanja i pomoći te sustave pomoći